title: Armas-Eino Martola

text: Martola toimi Suomen edustajiston puheenjohtajana Lützenin taistelun 300-vuotisjuhlassa Tukholmassa 1932 ja apulaisvaltuutettuna aseistariisuntakonferenssissa Genevessä 1932–1934. Hän oli puolustusneuvoston sihteeri 1931–1933, Jääkäriliiton johtokunnan jäsen 1934–1949 ja vuodesta 1964 sekä Suomen Upseeriliiton johtokunnan jäsen 1935. Martola teki olympiakisoja Suomeen hankkimaan asetetun kansalaiskomitean lähettämänä propagandamatkoja useisiin Euroopan maihin ja oli Helsingin kaupungin yhtenä edustajana Berliinissä 1936, jossa järjestettyjen XI olympiadin kisojen yhteydessä pidettiin Kansainvälinen Olympiakomitean istunto.


title: Armas-Eino Martola

text: Martolasta tuli Vapaudenristin ritarikunnan varakansleri 1945 ja Sotaleskien ja Kaatuneitten Omaisten Huollon varapuheenjohtaja 1946. Rajaseudun Ystävät -yhdistyksen puheenjohtajana hän toimi 1946–1956 ja Suomi-Ranska -seuran hallituksen jäsenenä vuodesta 1947, jonka jälkeen puheenjohtajana 1952-1954. Suomen Punaisen Ristin puheenjohtajana Martola oli 1951–1972 ja sai kunniajäsenyyden 1973.


title: Armas-Eino Martola

text: Suomalais-belgialaisen Kauppayhdistyksen puheenjohtajana Martola toimi 1951–1960, josta eteenpäin kunniapuheenjohtajana. Hän oli Helsingissä vuonna 1952 pidettyjen XV olympiadin kisojen järjestelytoimikunnan puheenjohtaja. Hän toimi myös Mannerheim-ristin ritarien säätiön johtokunnan puheenjohtajana 1954–1964 ja valtuuskunnan puheenjohtajana vuodesta 1964. Kansainvälisen sotaveteraanijärjestön, World Veterans Foundationin neuvoston jäsenenä hän toimi vuodesta 1958 ja vuodesta 1963 neuvoston puheenjohtaja.


title: Tamvisio

text: Tamvisio oli Suomen ensimmäisen kaupallisen TV-kanavan Tesvision sisarkanava, joka toimi Tampereen seudulla vuosina 1957–1964. Yleisradio osti Tesvision ja Tamvision vuonna 1964, ja niistä muodostettiin TV-ohjelma 2. Tamvision tunnetuin ohjelma lienee Heikki ja Kaija, joka alkoi vuonna 1961 ja jatkui 1960-luvun puolivälissä Ylen ohjelmana.


title: Tamvisio

text: Muita kanavan suosittuja ohjelmia olivat keväällä 1961 aloittanut "Tenavatuokio", jonka perintöä on kanavan loppumisen jälkeen jatkanut "Pikku Kakkonen", ja toimittaja Pauli Lehtisen juontama huutokauppaohjelma "Istu ja osta". Jälkimmäisessä ohjelmassa katselijat kykenivät tekemään puhelimen välityksellä tarjouksia juontaja Lehtisen esittelemistä esineistä. Myytävänä ollut aineisto oli saatu ohjelmaan lahjoituksina ja huutokaupan tulot menivät Tuberkuloosiliiton hyväksi.


title: 20 Golden Greats (Hurriganes)

text: 20 Golden Greats on vuonna 1989 julkaistu Hurriganesin kokoelma-albumi. Kokoelma sisälsi vain kappaleita, jotka Hurriganes oli levyttänyt kuuluessaan Love Records -levy-yhtiölle.


title: Sixteen Golden Greats

text: Sixteen Golden Greats on suomalaisen Hurriganes-yhtyeen ensimmäinen kokoelma-albumi, joka julkaistiin huhtikuussa 1977. Monet pitävät sitä yhtyeen ”ainoana oikeana” kokoelmana. Levy ylsi listalla neljänneksi ja keräsi yhteensä 26 listaviikkoa.


title: Sixteen Golden Greats

text: Albumi sisältää singleraitoja, neljä kappaletta esikoisalbumilta "Rock and Roll All Night Long", yhden "Roadrunnerilta" ja yhden "Crazy Daysilta".Aaltonen & al: s. 251. Lisäksi yhtye levytti kokoelmaa varten neljä uutta kappaletta, ”Good Morning Little Schoolgirl”, ”Keep on Movin’”, ”Eight Days a Week” ja ”I Saw Her Standing There”. Kaksi viimeistä ovat The Beatles -lainoja, joita yhtye oli esittänyt keikoillaan. Yhtyeen nuorille faneille oli tärkeää, että aiemmin vaikeasti saatavilla olleet singlekappaleet ilmestyivät viimeinkin albumilla.


title: Sixteen Golden Greats

text: Ruotsissa albumi oli sikäli merkittävä, että yhtyeen esikoisalbumia ei ollut julkaistu siellä ollenkaan, joten kappaleet ”Tiger”, ”Say Mama”, ”Keep on Knockin” ja ”My Sweet Lily” olivat monelle ennenkuulemattomia. "Sixteen Golden Greats" nousi Ruotsissa listasijalle 26. Albumia oli tilattu siellä ennakkoon 10 000 kappaletta ja yhtyeen ympärillä vallinnut kuume jatkoi nousemistaan.


title: Sixteen Golden Greats

text: Vuonna 1997 julkaistuun uusintaversioon "25 Golden Greats" lisättiin yhdeksän kappaletta. Levy julkaistiin myös CD:nä.


title: Sixteen Golden Greats

text:
A-puoli
B-puoli


title: Susanne Sonntag

text:
Susanne Sonntag (s. 5. helmikuuta 1964) on inkoolainen laulaja, joka on osallistunut Suomen euroviisukarsintoihin neljä kertaa: vuosina 1990 (2. sija kappaleella "Jag tror på friheten" jonka säveltäjä on Thomas Katter ja sanoittaja Henrik Svahn), 1994 (2. sija kappaleella "En dans på livets vågor"), 2002 (8. sija kappaleella "Welcome the world") ja 2004 (10. sija kappaleella "Eleventh hour").
Kappaleen ”Eleventh hour” artisti levytti nimellä Susann Sonntag, jota hän nykyisin käyttää.


title: Hurrigane By The Hurriganes

text: Hurrigane by The Hurriganes on loppuvuodesta 1977 julkaistu Hurriganesin kokoelma-albumi. Kokoelma julkaistiin ulkomaiden markkinoita varten ja on koottu aiemmilta Hurriganesin albumeilta. Kokoelma julkaistiin Britanniassa, Ranskassa, Saksassa, Espanjassa ja Italiassa.


title: Hurrigane By The Hurriganes

text: Albumi on yhdistelmä "Roadrunner"- ja "Hot Wheels" -albumien materiaalia. Levyn tarkoituksena oli hyödyntää European Pop Juryn voittaneen ”Get On” -kappaleen aikaista Hurriganesia ja esitellä samalla yhtyeen tuoreempaa materiaalia. Ajan hengen mukaisesti albumia markkinoitiin punkina. Britanniassa, Ranskassa ja Italiassa albumin julkaisi Sonet, Saksassa Metronome ja Espanjassa Discophon.


title: Hurrigane By The Hurriganes

text: Levyltä ilmestyi kansi singleä. "Get On / Kenny at the Corner" ilmestyi Britanniassa, Saksassa ja Ranskassa. Lisäksi yksin Britanniassa julkaistiin "Hey Hey Hey / Elephant’s Boogie".


title: John Vanbiesbrouck

text: John Vanbiesbrouck (s. 4. syyskuuta 1963 Detroit, Michigan, Yhdysvallat) on yhdysvaltalainen ammattilaisuransa lopettanut jääkiekkomaalivahti. Hän pelasi NHL-liigassa seuroinaan New York Rangers, Florida Panthers, Philadelphia Flyers, New York Islanders ja New Jersey Devils. Nykyään hän toimii jääkiekkotoimittajana ja kommentaattorina.


title: John Vanbiesbrouck

text: National Hockey Leaguessa Vanbiesbrouck voitti 374, hävisi 346 ja pelasi tasan 119 ottelua. Häntä pidetään yhtenä parhaista amerikkalaisista maalivahdeista kautta aikojen.


title: Ranskan Grand Prix 1990

text: Ranskan Grand Prix 1990 oli Formula 1 -sarjan osakilpailu, joka ajettiin 8. heinäkuuta 1990 Paul Ricardilla Ranskassa. Kyseessä oli 40. Ranskan GP. Kilpailun voitti Ferrarilla kotiyleisönsä edessä ajanut Alain Prost, jolle voitto oli kauden kolmas. Ferrari-tallille voitto oli sen sadas.


title: Dimitri Sjöberg

text: Dimitri Sjöberg (21. syyskuuta 1980 Kauhajoki – 23. marraskuuta 2017 Seinäjoki) oli romanitaustainen suomalainen tangolaulaja. Hän oli kotoisin Kurikasta.


title: Dimitri Sjöberg

text: Sjöberg voitti 14-vuotiaana Seinäjoen Tangomarkkinoiden karsinnan, mutta ei edennyt kilpailussa. Vuonna 1997 hän pääsi 16-vuotiaana Tangomarkkinoiden semifinaaliin ja hänet valittiin toiseksi tangoprinssiksi – kaikkien aikojen nuorimpana. Hänet kruunattiin toistamiseen tangoprinssiksi vuonna 1998. Hän piti sen jälkeen kolmen vuoden tauon, kunnes vuonna 2001 selvisi Seinäjoelle saakka ja oli yksi finalisteista.


title: Dimitri Sjöberg

text: Sjöbergin avioliitto päättyi juomisen vuoksi eroon vuonna 2008. Sjöbergillä on ollut suuria ongelmia alkoholin kanssa koko aikuisikänsä ajan. Parilla on kolme lasta. Vuonna 2013 pitkään jatkuneen juomisen seurauksena maksakirroosi eteni maksakoomaksi.


title: Hans Makart

text: Hans Makart (28. toukokuuta 1840, Salzburg, Itävallan keisarikunta – 3. lokakuuta 1884, Wien, Itävalta-Unkari) oli itävaltalainen taidemaalari, jonka tyylisuuntia olivat historia- ja allegoriamaalaus.


title: Hans Makart

text: Makart oli itävaltalaisen kamariherran poika. Opiskeltuaan lyhyesti Wienin taideakatemiassa hän oli Karl Theodor von Pilotyn oppilaana 1860–1865. Hän kiersi Euroopan pääkaupunkeja opiskelemassa, mutta palasi Wieniin prinssi von Hohenlohen tarjottua hänelle työtilan vanhassa valimossa. Makart teki valimosta hienon studion, joka oli sisustettu veistoksilla, kukilla, soittimilla ja koruilla, joita hän käytti klassisten naisfiguurimaalaustensa lavasteina. Aikaa myöten Makartin studiosta tuli suosittu seurapiirisalonki Wienissä.


title: Hans Makart

text: Makartista tuli kuuluisa värikylläisten historiamaalaustensa ansiosta. Vuonna 1879 yksi hänen maalauksistaan oli keisari Frans Joosefin ja vaimonsa Elisabethin hopeahääpäivälahja. Samana vuonna hänestä tuli myös akatemian professori.


title: Hans Makart

text: Makart kuoli 44-vuotiaana 1884.


title: Blur (albumi)

text: Blur on brittipop-yhtyeen Blurin viides studioalbumi, joka julkaistiin 10. helmikuuta 1997 Britanniassa. Se sijoittui ensimmäiseksi Britannian albumilistalla. Levyllä on myös yhtyeen ehkä tunnetuin kappale ”Song 2”, lisäksi albumi sisältää hitin ”Beetlebum”. Albumi on myynyt kultaa Yhdysvalloissa.


title: Blur (albumi)

text: Kappaleet kirjoittaneet Damon Albarn, Graham Coxon, Alex James ja Dave Rowntree, ellei toisin mainittu.


title: Blur (albumi)

text: *Tuottanut Blur


title: Roland Mark Schoeman

text: Roland Mark Schoeman (s. 3. heinäkuuta 1980, Pretoria) on eteläafrikkalainen uimari, joka voitti kolme mitalia kesäolympialaisissa 2004. Hänellä on tällä hetkellä nimissään kaksi maailmanennätystä.


title: Roland Mark Schoeman

text: Schoeman aloitti uintiharjoittelun vasta 16-vuotiaana. Viiden kuukauden harjoittelun jälkeen Schoeman voitti neljä mitalia Kansainyhteisön kisoissa. Kesäolympialaisissa 2004 hän voitti kultaa 4 × 100 metrin vapaauintiviestissä, hopeaa 100 metrin vapaauinnissa, sekä pronssia puolta lyhyemmällä matkalla.


title: Roland Mark Schoeman

text: Montrealin maailmanmestaruuskilpailuissa 2005 Schoeman voitti kaksi kultamitalia sekä hopean, tehden uuden maailmanennätyksen 50 metrin perhosuinnissa. Kahden vuoden päästä Melbournessa Schoeman puolusti menestyksekkäästi titteliään 50 metrin perhosuinnissa.


title: Roland Mark Schoeman

text: 7. syyskuuta 2008 Schoeman ui Germinstonissa järjestetyissä Etelä-Afrkan lyhyen radan mestaruuskilpailuissa 50 metrin vapaauinnin uudeksi maailmanennätykseksi ajan 20,64. Hän rikkoi edellisen, Duje Draganjan nimissä olleen ME-ajan vajaalla kahdella kymmenyksellä.


title: Roland Mark Schoeman

text: Voimassa olevat ennätykset lihavoituina.


title: Huuhkajat

text: Huuhkajat ("Bubo") on pöllöjen heimoon kuuluva lintusuku.


title: Eutykhios Konstantinopolilainen

text: Eutykhios (, ; noin 512 – 5. huhtikuuta 582) oli Konstantinopolin ekumeeninen patriarkka vuosina 552–565 ja 577–582. Hänen katsotaan olevan pyhimys sekä katolisessa että ortodoksisessa kirkossa.


title: Eutykhios Konstantinopolilainen

text: Elämänsä loppupuolella Eutykhios joutui myös riitoihin tulevan paavin Gregoriuksen kanssa riidassa, joka koski ylösnousemusta ja tarkemmin ylösnousseen ruumiin olemusta. Bysantin keisari ratkaisi riidan toteamalla, että Gregorius oli kiistassa oikeassa. Samalla Konstantinopolin patriarkan aiheesta kirjoittama kirja määrättiin poltettavaksi. Gregoriuksen ja patriarkan kiista oli ollut niin ahdistava, että he molemmat sairastuivat sen vuoksi. Gregorius kuitenkin parani, mutta patriarkka menehtyi sairauteensa vuonna 582.


title: Maynie Sirén

text: Maynie Helena Margaretha Sirén (o.s. Smolander; 27. elokuuta 1924 Viipuri – 19. joulukuuta 2003 Helsinki) oli suomalainen laulaja. Hän aloitti levytysuransa vuonna 1951 ruotsin kielellä. Hän oli kaksi kertaa naimisissa, ensin Gustav Sirénin kanssa ja sitten Einar Englundin kanssa.


title: Maynie Sirén

text: Maynie Sirén kouluttautui lääkintävoimistelijaksi mutta opiskeli myös laulua Suomessa Aune Antin ja Frida Sergejeffin johdolla sekä Pariisissa Charles Panzeran johdolla. Hän aloitti 1951 uransa iskelmälaulajana mutta siirtyi vuosien mittaan yhä enemmän laulelman suuntaan. 1960-luvulla hän esiintyi omissa chanson-illoissaan Pohjoismaissa ja Neuvostoliitossa, usein säestäen itseään kitaralla.


title: Maynie Sirén

text: Moskovan kansainvälisessä laulukilpailussa 1957 hän voitti ensimmäisen palkinnon kevyen musiikin sarjassa ja toisen palkinnon kansanlaulusarjassa.


title: Maynie Sirén

text: Maynie Sirénin levytystuotanto sisältää noin 90 kappaletta.


title: Kuusamaperhonen

text: Kuusamaperhonen, vanhalta nimeltään pikkuhaapaperhonen ("Limenitis camilla") on täpläperhosten ("Nymphalidae") heimoon kuuluva suurikokoinen päiväperhonen.


title: Kuusamaperhonen

text: Mustavalkoinen perhoslaji. Siivet ovat yläpuolelta mustanruskeat. Sekä etu- että takasiiven poikki kulkee leveä valkoinen vyö, jota tummat siipisuonet katkovat. Siiven kärkiosassa ja etureunassa on valkoinen laikku. Siiven reunassa on mustia täpliä. Takasiiven takakärjessä saattaa olla punaista. Siipien alapinnat ovat oranssinruskeat ja niiden poikki kulkee leveä, siipisuonten katkoma valkoinen vyö. Takasiiven alapinnan sisäsyrjä on siniharmaa. Siipiväli 48–59 mm.


title: Kuusamaperhonen

text: Yleisen karttaperhosen kesäsukupolven yksilöt muisuttavat sekä siipien yläpinnan väriltä että kuvioinnilta erehdyttävän paljon kuusamaperhosta. Lajit erottaa vaivattomasti siipien täysin erinäköisen alapinnan perusteella.


title: Kuusamaperhonen

text: Kuusamaperhosen esiintymisalue ulottuu Keski-Euroopasta Venäjän ja Keski-Aasian kautta Japaniin. Euroopassa sitä tavataan pohjoisessa Etelä-Englannissa, Etelä-Ruotsissa ja Virossa saakka.


title: Kuusamaperhonen

text: Suomessa kuusamaperhonen on tavattu ensimmäisen kerran vuonna 2003 ja lajista on tavattu ainoastaan muutamia harhailijoita. Lentoaika on kesä-heinäkuussa, paikoitellen lajilla on toinen sukupolvi elo-syyskuussa.


title: Kuusamaperhonen

text: Kuusamaperhosen elinympäristöä ovat valoisat metsät.


title: Kuusamaperhonen

text: Toukan ravintokasveja ovat kuusamat ("Lonicera").


title: Katatoninen skitsofrenia

text: Katatoninen skitsofrenia on skitsofrenian muoto, jossa potilas on ajoittain katatonisessa tilassa.


title: Katatoninen skitsofrenia

text: Katatoninen skitsofrenia on nykyään harvinainen teollistuneissa maissa, vaikka se on säilynyt yleisenä muualla. On mahdollista, että uudet hoitomuodot (neuroleptit, yhteisöhoito ym.) ovat vaikuttaneet asiaan.


title: Martti Piha

text: Martti Valdemar Piha (21. lokakuuta 1916 Punkalaidun – 7. helmikuuta 1976 Helsinki) oli suomalainen säveltäjä ja sanoittaja. Hän käytti salanimiä "Paul Lupano", "Timo Vuori", "Timo Wuori", "Valdemar", "Waldemar" ja "Wald. Piha". Tunnetuin hänen säveltämänsä ja sanoittamansa laulu on ""Iltanuotiolla"", jonka hän teki vuonna 1957 Punaisen Ristin nuorisoleiriä varten. Hän sävelsi myös iskelmiä, kuten Veikko Tuomen menestyslevyksi nousseen valssin ""Lehdetön puu"". Piha oli koulutukseltaan insinööri ja toimi pitkään Pohjoismainen Sähkö Oy:n musiikkiosaston johtajana ja levytuottaja-levytyspäällikkönä.


title: Martti Piha

text: Martti Pihan veli oli säveltäjä ja musiikinopettaja Tuure Helmeri Piha (17. kesäkuuta 1909, Punkalaidun − 2003), joka toimi musiikin lehtorina mm. Raahen ja Oulun seminaareissa sekä kuorojen ja orkesterien johtajana. Helmeri Piha sävelsi lähinnä laulumusiikkia, sekä kuoro- että yksinlauluja. Hän sai musiikkineuvoksen arvonimen vuonna 1979.


title: Martti Piha

text: Martti ja Helmeri Pihan veljiä olivat metsähallituksen pääjohtaja Antero Piha, biokemisti Sakari Piha ja liiketaloustieteen professori Kalevi Piha.


title: Erilaistumaton skitsofrenia

text: Erilaistumaton skitsofrenia on monimuotoisen psykoosisairauden eräs muoto.


title: Erilaistumaton skitsofrenia

text: Erilaistumattoman tai erityispiirteettömän tai aiemmin "skitsofrenia simplex" diagnoosi tehdään tilanteissa, joissa potilaalla on skitsofreniadiagnoosin kriteerit täyttävät oireet (lähinnä negatiiviset oireet) ilman että hänellä on diagnoosia ajatellen riittävästi esimerkiksi vainoharhaisuutta (paranoidinen skitsofrenia) tai äänten kuulemista muun tyyppisen skitsofrenian diagnoosia ajatellen.


title: Tuula Siponius

text: Tuula Siponius (nyk. Antonelli) (s. 31. lokakuuta 1940 Sippola) on suomalainen laulaja, joka esiintyi ensimmäisen kerran viisivuotiaana Markus-sedän radio-ohjelmassa. Siponius osallistui myöhemmin Musiikki-Fazerin iskelmälaulukilpailuun, ja siitä alkoi hänen levytyskautensa. Hänen tunnetuimpia kappaleitaan ovat ”Iloinen Amsterdam” (1958) ja ”Kolme kelloa” ("Les trois cloches", 1959), jonka teki tunnetuksi Édith Piaf.


title: Caj Toffer

text: Caj Edvard Ferdinand Toffer (11. marraskuuta 1911 Helsinki – 21. heinäkuuta 1942) oli suomalainen Mannerheim-ristin ritari.


title: Caj Toffer

text: Jatkosodan aikana kapteeni Caj Toffer oli 2. divisioonassa komppanianpäällikkönä muun muassa JR 28:ssa ja JR 7:ssä. Toffer kaatui Ohdan lohkolla, tukikohta Sevastopoliin tehdyssä viimeisessä vastahyökkäyksessä 21. heinäkuuta 1942. Ylipäällikkö nimitti hänet kaatumisen jälkeen Mannerheim-ristin ritariksi numero 73.


title: John Napier

text: John Napier (1550 – 4. huhtikuuta 1617) oli skotlantilainen matemaatikko ja teologinen kirjailija, joka keksi logaritmin. Matematiikassa Napier muistetaan erityisesti Neperin luvusta, joka on luonnontieteissä paljon käytetyn luonnollisen logaritmin kantaluku. Hänet tunnetaan myös Napierin luiden keksijänä. Napierin mukaan on nimetty muun muassa SI-järjestelmän ulkopuolinen suhteen yksikkö neper (Np) ja Kuun Neper-kraatteri.


title: John Napier

text: John Napier syntyi vuonna 1550 Napier-klaanin Merchistonin haaran kotilinnassa, joka oli ollut suvun hallussa 1430-luvulta lähtien. Hänen isänsä oli sir Archibald Napier, joka oli vaikutusvaltainen mies 1500-luvun Skotlannissa, ja äitinsä Orkneyn piispan tytär Janet Bothwell. John Napier oli Merchistonin kahdeksas laird. Nimen nykyinen kirjoitusasu ei ole alkuperäinen. Napierin omana aikana etunimi kirjoitettiin muodossa Jhone, kun taas sukunimestä käytettiin useita eri kirjoitusmuotoja, joita olivat Napeir, Nepair, Nepeir, Neper, Napare, Naper ja Naipper – ei kuitenkaan Napier. Yleisin nimimuoto lienee ollut Jhone Neper.


title: John Napier

text: Napierin lapsuudesta ja nuoruudesta ei tiedetä juuri mitään. Yksi maininta on kuitenkin, että Orkneyn piispa eli hänen enonsa käski 11-vuotiaan Napierin isän lähettää pojan Ranskaan tai Flanderiin opiskelemaan, sillä kotimaassa hän ei saisi kunnon opetusta. Ei kuitenkaan tiedetä, matkustiko Napier missään vaiheessa Ranskaan tai Flanderiin, sitä vastoin hän aloitti 13-vuotiaana opinnot St Andrewsin yliopistossa. Opiskeluajaksi Napierin äiti sai järjestetyksi hänet asumaan St Salvator's Collegeen ja hankki erityiskohtelun yliopiston rehtorilta John Rutherfordilta.


title: John Napier

text: Napierin nimi löytyy St Salvator's Collegeen kirjoittautuneiden luettelosta vuodelta 1563, mutta mistään ei ole löytynyt mainintaa, että Napier olisi saanut tutkinnon suoritetuksi. Ilmeisesti hän muutti opiskelemaan mannermaalle. Hänen äitinsä kuoli samohin aikoihin kun hän kirjautui sisään yliopistoon. Napier kiinnostui St Andrewsissa teologiasta, mistä löytyy tieto myöhemmin kirjoitetusta kirjeestä. Hän siis opiskeli St Andrewsissa jonkin aikaa, vaikkei siellä valmistunutkaan. Mistään mannermaisesta yliopistosta ei ole löytynyt mainintoja Napierista, ja siksi ei ole varmaa tietoa, opiskeliko Napier siellä missään vaiheessa. Todennäköisimpänä opintopaikkana pidetään Pariisin yliopistoa, mutta hänen uskotaan viettäneen aikaa myös Italiassa ja Alankomaissa.


title: John Napier

text: Napier kuoli kihtiin Edinburghissa vuonna 1617.


title: Petri Lassila

text: Petri Lassila (s. 2. maaliskuuta 1969 Haapajärvi) on tamperelaisen Tera-yhtyeen laulaja, kitaristi ja lauluntekijä. Hän toimi myös samoissa tehtävissä suomalaisen gospel-rockin pioneerissaTerapiassa. Lassila asuu Tampereella. Hän on yksi suomalaisen gospelmusiikin merkittävimmistä tekijöistä. Lassilan tekemistä lauluista on tehty tribuuttialbumi "Terapian tarpeessa". Lassila tunnetaan pohdiskelevista ja haastavista lyriikoistaan sekä vahvasta ja omintakeisesta lauluäänestään.


title: Petri Lassila

text: Petri Lassila perusti IT-yritys Vilkas Group Oy:n vuonna 1995. Lassila on toiminut yrityksen toimitusjohtajana ja talousjohtajana vuoden 2008 alkuun sekä sittemmin yhtiön hallituksessa.


title: Petri Lassila

text: Lassila valmistui teologian maisteriksi Helsingin yliopistosta 2014 pääaineenaan etiikka ja vihittiin evankelis-luterilaisen kirkon papiksi Lapualla 2015.


title: Petri Lassila

text: Petri Lassila on toiminut säveltäjänä ja sanoittajana, laulajana ja kitaristina seuraavilla levyillä:


title: Floora (nimi)

text: Floora on suomalainen naisen etunimi. Se on suomalaisversio kansainvälisestä nimestä Flora, jota myös käytetään Suomessa. Flora on johdos latinankielisestä sanasta "flos", joka merkitsee kukkaa.


title: Floora (nimi)

text: Flooran nimipäivä on 13. toukokuuta. Flooran päivä eli kukanpäivä on Helsingin yliopiston ylioppilaiden perinteinen juhlapäivä.


title: Floora (nimi)

text: Vuoden 2012 loppuun mennessä Suomessa on rekisteröity noin 40 Floora-nimen saanutta naista ja alle 25 miestä. Vastaavasti Flora on annettu nimeksi 180 naiselle.


title: Billy Collins

text: William A. ”Billy” Collins (s. 22. maaliskuuta 1941) on yhdysvaltalainen runoilija.


title: Billy Collins

text: Collins on valmistunut katolisesta College of the Holy Crossista ja opiskellut sen jälkeen Kalifornian yliopistossa Riversidessa.


title: Billy Collins

text: Yhdessä ystävänsä Michael Shannonin kanssa Collins perusti 1975 "The Mid Atlantic Review" -nimisen julkaisun. Hän on emeritusprofessori Lehman Collegessa Bronxissa. Kongressin kirjasto valitsi hänet vuosiksi 2001–2003 "poet laureateksi".


title: Billy Collins

text: Collinsin uran alkuvaiheen merkittäviin vaikuttajiin kuului Richard Brautigan. Collins kirjoitti 1970-luvulla lyhyitä runoja "Rolling Stone" -lehteen ja on sen jälkeen julkaissut toistakymmentä kokoelmaa. Hän sanoo löytäneensä oman äänensä vasta 1980-luvulla ja tuntevansa sielunsukulaisuutta Samuel Taylor Coleridgeen. Väitöskirjassaan hän käsitteli Englannin Järvikoulun runoutta. "The New York Times" on nimennyt hänet Yhdysvaltojen suosituimmaksi nykyrunoilijaksi.


title: Billy Collins

text: Collins vieraili kesäkuussa 2011 Suomessa lukemassa runojaan.


title: Passi ja hammasharja

text: Passi ja hammasharja on suomalainen vuosina 1996–1998 MTV3-kanavalla esitetty visailuohjelma. Ohjelma perustui brittiläiseen "Don't Forget Your Toothbrush" -formaattiin. Ohjelmaa juonsivat Taru Valkeapää ja Tino Singh. Ohjelman kautta Singh pongahti laajempaan julkisuuteen.


title: Passi ja hammasharja

text: Ohjelma kuvattiin M/S Cinderella -laivalla. Ohjelmassa kilpailuun osallistuneet laivamatkustajat joutuivat tekemään erilaisia tehtäviä. Jokaisen ohjelman loppukilpailun voittaja voitti kahden hengen matkan ulkomaille, jossa hän kuvasi seuraavassa ohjelmassa esitetyt matkaterveiset.


title: Passi ja hammasharja

text: Ohjelma aiheutti esitysaikaan kohua, koska osa kilpailijoista esiintyi ohjelmassa alkoholin vaikutuksen alaisena. Ohjelman tuottaja kommentoi kohua, että juontajat tekivät valinnat kilpailijoista nopeasti, ja näin heillä ei ollut aikaa selvittää jokaisen kilpailijan mahdollista humalatilaa.


title: Passi ja hammasharja

text: Ohjelmassa vieraili myös useita yhtyeitä, ja artisteja, kuten muun muassa Ricky Martin.


title: B. Helmiina

text: B. Helmiina (s. 15. toukokuuta 1998, Lappeenranta) on suomalainen ravihevonen. Se on punarautias suomenhevostamma. Hevosen kasvattaja ja omistaja on Talli Ranch Oy Lappeenrannasta. B. Helmiinan isä on viisinkertainen ravikuningas Viesker ja emä juoksijasuunnalle ensimmäisellä palkinnolla kantakirjattu B. Vilmiina. Myös B. Helmiina on kantakirjattu J-suunnalle.


title: B. Helmiina

text: B. Helmiina on voittanut ravikuningattaren tittelin vuosina 2006 ja 2007. Hevosen voittosumma oli kilpailuran päätyttyä (3.7.2013) 396 235,00€ ja sillä oli kilpailtu 160 kertaa, joista 61 päättyi voittoon. Kaikki B. Helmiinan startit ajoi valmentaja Reijo Borgström tai Ari Moilanen.


title: Vladimir Jefimkin

text: Vladimir Aleksandrovitš Jefimkin (, s. 2. joulukuuta 1981 Samara) on venäläinen maantiepyöräilijä.


title: Vladimir Jefimkin

text:
Jefimkin aloitti ammattilaisuransa Team Barloworld-Valsir -tallissa vuonna 2005, jolloin hän voitti
Portugalin ympäriajon kokonaiskilpailun ja kolmannen etapin. Lisäksi hän voitti Dunkerquen neljän päivän ajon neljännen osuuden ja sijoittui yhteiskilpailussa toiseksi. Aragonian ympäriajossa hän oli paras toisella etapilla.


title: Vladimir Jefimkin

text: Kauden 2006 alussa Jefimkin siirtyi Caisse d'Epargnen joukkueeseen. Vuonna 2006 hänen paras saavutuksensa oli Italian ympäriajon kymmenennen etapin kakkossija. Vuelta Ciclista a la Rioja -kilpailussa hän oli kolmas.


title: Vladimir Jefimkin

text: Vuonna 2007 Jefimkin sijoittui kolmanneksi Välimeren ajossa sekä voitti etapin 2A Euskal Bizikleta -kilpailussa. Hän johti Sveitsin ympäriajoa ennen viimeistä etappia, aika-ajoa, jossa jäi kauas kärjestä pudoten lopputuloksissa kuudenneksi. Espanjan ympäriajossa Jefimkin voitti vuorenhuipulle päättyneen neljännen etapin karattuaan muilta kärkiajajilta kymmenen kilometriä ennen maalia. Hän kantoi johtajan kultaista paitaa neljän päivän ajan ja sijoittui kokonaiskilpailussa lopulta kuudenneksi.


title: Vladimir Jefimkin

text: Vuosina 2008–2010 Jefimkin edusti Ag2r-La Mondiale-joukkuetta. Hän sijoittui Pyreneillä ajetulla Ranskan ympäriajon 2008 yhdeksännellä etapilla alun perin toiseksi hävittyään yli minuutin Riccardo Riccòlle. Italialainen oli kuitenkin antanut EPOa sisältäneen dopingnäytteen neljännen etapin jälkeen ja Jefimkin tullaan mitä ilmeisimmin nimeämään etappivoittajaksi. Kokonaiskilpailussa hän oli yhdestoista.


title: Vladimir Jefimkin

text: Jefimkin lopetti uransa elokuussa 2010 voidakseen viettää enemmän aikaa Kaliforniassa asuvan perheensä kanssa. Kesällä 2011 hän palasi ammattipyöräilijäksi Continental-tason Team Type 1 -joukkueessa. Samassa joukkueessa ajoi tuolloin myös hänen kaksoisveljensä Aleksandr Jefimkin.


title: Häiveperhonen

text: Häiveperhonen ("Apatura iris") on täpläperhosten ("Nymphalidae") heimoon kuuluva suurikokoinen päiväperhonen.


title: Häiveperhonen

text: Häiveperhonen on kookas, tumma perhonen. Sekä etu- että takasiipien yläpinnat ovat mustanruskeat ja koiraalla niissä on voimakas violetinsininen metallinkiilto. Etusiiven poikki kulkee katkonainen valkoinen nauha, minkä lisäksi siiven ulkosyrjässä on pari valkoista täplää. Takasiiven poikki valkoinen vyö kulkee yhtenäisenä ja huomattavana tuntomerkkinä siiven takaosassa on oranssinpunainen, rengasmainen silmätäplä. Siipien alapinnat ovat ruskeat ja selväkuvioiset. Etusiiven alapinnalla on mustia ja valkoisia täpliä sekä kookas oranssi silmätäplä, jonka keskellä on sininen pilkku. Takasiiven alapinnalla on yhtenäinen valkoinen vyö, joka kapenee kiilamaisesti sekä pieni oranssi silmätäplä. Siipiväli 70–92 mm.


title: Häiveperhonen

text: Häiveperhosen kanssa varsin samannäköinen ja -kokoinen laji on haapaperhonen, jonka siivissä ei kuitenkaan ole oranssia silmätäplää eikä metallista hohdetta.


title: Häiveperhonen

text: Häiveperhosen esiintymisalue ulottuu Länsi-Euroopasta itään Aasian lauhkean vyöhykkeen kautta Japaniin. Euroopassa laji puuttuu eteläisimmistä ja pohjoisimmista osista, muun muassa suurimmasta osasta Fennoskandiaa. Pohjois-Euroopassa se on esiintynyt säännöllisesti Etelä-Englannissa, Tanskassa ja Virossa saakka.


title: Häiveperhonen

text: Suomessa häiveperhosia oli 1990-luvulle saakka tavattu vain harvinaisena vaeltajana maan eteläosissa, mutta laji on sen jälkeen vakiintunut ja yleistynyt rajusti. Kesällä 2010 häiveperhonen oli ensimmäistä kertaa yleisempi Suomessa kuin haapaperhonen. Toistaiseksi lajin levinneisyys painottuu Itä-Suomeen ja etelärannikolle. Lentoaika on heinä-elokuussa yhtenä sukupolvena.


title: Häiveperhonen

text: Häiveperhosen elinympäristöä ovat vanhat lehtimetsät ja kosteikkojen pajukasvustot. Se lentää usein korkealla puunlatvojen ympärillä. Laji talvehtii keskenkasvuisena toukkana.


title: Häiveperhonen

text: Toukan ravintokasveja ovat pajut ("Salix"), kuten raita ("Salix caprea"), virpapaju ("Salix aurita") ja tuhkapaju ("Salix cinerea").


title: Frans

text:
Frans on Suomessa, Skandinaviassa sekä Alankomaissa käytetty miehen etunimi. Se on versio latinalaisesta nimestä Franciscus,
joka merkitsi ranskalaista henkilöä. Nimen eri muunnelmineen on tehnyt laajalti suosituksi tunnettu pyhimys ja munkkikunnan perustaja Franciscus Assisilainen.


title: Frans

text: Syyskuun 2018 loppuun mennessä nimi Frans on Suomessa annettu Väestörekisterikeskuksen tietojen mukaan 14 837 miehelle ja alle 19 naiselle..


title: Frans

text: Fransin nimipäivä on suomenruotsalaisessa ja vuodesta 2010 lähtien myös suomenkielisessä kalenterissa 4. lokakuuta, Franciscus Assisilaisen muistopäivänä.


title: Mary Oliver

text: Mary Oliver (10. syyskuuta 1935 Maple Heights, Ohio – 17. tammikuuta 2019) oli yhdysvaltalainen runoilija. Hänen ensimmäinen kokoelmansa "No Voyage, and Other Poems" julkaistiin vuonna 1963. Hänet on palkittu muun muassa Pulitzer-palkinnolla kokoelmastaan "American Primitive" (1983) sekä National Book Awardilla kokoelmasta "New and Selected Poems" (1992). Hänen runouttaan on kuvattu uudenlaiseksi romantiikaksi, jossa luonnon ja sitä havainnoivan ihmisen väliset rajat häviävät. Oliverin laajasta runo- ja esseetuotannosta on suomennettu kaksi runokokoelmaa, "Joutsen" (2013) ja "Tuhat aamua" (2015).


title: Mary Oliver

text: Oliver opiskeli Ohio State Universityssä sekä Vassar Collegessa. Hän asui ja työskenteli vuosikymmeniä Provincetownissa, Massachusettsissa, kunnes 2000-luvulla muutti pitkäaikaisen elämänkumppaninsa, valokuvaaja Molly Malone Cookin kuoleman jälkeen Floridaan.


title: Kivenlahti Rock

text: Kivenlahti Rock on vuosittain kesäkuun alussa järjestettävä rock-tapahtuma. Vuosina 2005–2010 tapahtuma järjestettiin Marin pallokentällä Espoon Kivenlahdessa. Vuonna 2011 tapahtuma siirtyi Espoon Leppävaaraan. Festivaalin yhteydessä järjestetään myös Pikkukivi Rokki, joka on lapsille tarkoitettu ilmaistapahtuma.


title: Kivenlahti Rock

text:
Kivenlahti Rock järjestettiin ensimmäisen kerran vuonna 1996 lähinnä pienenä ilmaistapahtumana. Tapahtumaa jatkettiin vuoteen 2001 saakka, kunnes se lopetettiin. Syynä oli Espoon Nuorisotoimen vetäytyminen tapahtumasta. Vuonna 2005 tapahtuma aloitettiin uudelleen kokeilumielessä. Festivaalista tuli maksullinen ja järjestelyjä ryhtyi hoitamaan Espoon Kulttuuritoimintayhdistys. Seuraavana vuonna Kivenlahti Rockissa esiintyi jo nimekkäitä artisteja.The Boomtown Rats, Nazareth, Kotiteollisuus, Mokoma, Melrose,
Within Temptation, Uriah Heep, UB40, Sabaton, Metsatöll, Anette Olzon, The Rasmus, Indica, Cheek, St. Rasta, Sonata Arctica, Stam1na, J. Karjalainen, Jenni Vartiainen, Santa Cruz, Haloo Helsinki!, JVG, Tuomas Kauhanen, Death in Peace, St. Felix


title: Kivenlahti Rock

text: Whitesnake, Children of Bodom, Ensiferum, Haloo Helsinki!, Notkea Rotta, Stone, Cheek, Eläkeläiset, Hardcore Superstar, Karri Koira, PMMP, Paleface, Rival Sons, Raappana & Sound Explosion Band, Stig, Turmion Kätilöt, Von Hertzen Brothers


title: Kivenlahti Rock

text: Apocalyptica, Chisu, Ewert and The Two Dragons, Jukka Poika, Medeia, Notkea Rotta, Viikate, Apulanta, Black City, Eläkeläiset, Jare & VilleGalle, Jätkäjätkät, Metsatöll, Michael Monroe, Sparzanza, Stam1na, Waltari


title: Kivenlahti Rock

text: Alborosie & Shengen Clan Band, Jenni Vartiainen, Kotiteollisuus, Pariisin kevät, Jukka Poika, Kosmikud, Plutonium 74, Apulanta, Stam1na, Rhino Bucket, Paleface, Petri Nygård, Laura Närhi, Reckless Love, Raappana, The Mama King, MyGrain


title: Kivenlahti Rock

text: Kolmas Nainen, Ismo Alanko & Teho-osasto, Samuli Putro, Blake, Kiuas, Kuukoirat, Disco Ensemble, PMMP, Viikate, Sparzanza, Herra Ylppö & Ihmiset, Jarkko Martikainen, The Winyls, Jukka Poika & Sound Explosion Band, King Star, Eppu Normaali, Sonata Arctica, Metsatöll, Poisonblack, Chisu, Haloo Helsinki!, The Capital Beat, Waltari, Doom Unit


title: Kivenlahti Rock

text: D-A-D, Backyard Babies, Kotiteollisuus, Stam1na, Apulanta, Maija Vilkkumaa, Maj Karma, Happoradio, Cradle of Filth, Diablo, Kiuas, Egotrippi ja Amorphis


title: Kivenlahti Rock

text: Mustasch, CMX, Kotiteollisuus, Poets of the Fall, YUP, Egotrippi, Mokoma, Viikate, Sturm und Drang, Jenni Vartiainen, Scandinavian Music Group, Remu & Hurriganes, Stella, Tuomari Nurmio, Eternal Erection, Los Bastardos Finlandeses, King Star, Kuukoirat


title: Kivenlahti Rock

text: Zen Café, Apulanta, PMMP, Negative, Maj Karma, Von Hertzen Brothers, Stam1na, Indica, Dave Lindholm, Lovex, Livin' Edge, Pelle Miljoona Trio, Marjo Leinonen, Pintandwefall, Kuukoirat, King Star


title: Kivenlahti Rock

text: Poets of the Fall, Mokoma, Uniklubi, Technicolour, 51koodia, Lapko, Bloodpit, Pelle Miljoona & Rockers, King Star


title: Kivenlahti Rock

text: Spiha, Käsityöläiset, Kuukoirat, King Star, Pop-Gun Quintet, Kauna, Unskinny, Softcore


title: Englannin naisten jalkapallomaajoukkue

text: Englannin naisten jalkapallomaajoukkue edustaa Englantia naisten jalkapallon kansainvälisissä otteluissa.


title: Englannin naisten jalkapallomaajoukkue

text: Englannin naismaajoukkue on pelannut MM-kisoissa kolme kertaa. Ruotsissa 1995 pelattujen kisojen alkulohkossaan se voitti Kanadan 3–2, hävisi Norjalle 0–2 ja voitti Nigerian 3–2. Puolivälierissä Englanti hävisi Saksalle 0–3.


title: Englannin naisten jalkapallomaajoukkue

text: Kiinan MM-kisoissa 2007 Englanti pelasi alkulohkossaan tasapelin 2–2 Japanin kanssa ja 0–0 Saksan kanssa. Argentiinan se voitti maalein 6–1. Puolivälierissä Englanti hävisi Yhdysvalloille 0–3. Hope Powellin valmentaman joukkueen kapteenina toimi Faye White. Joukkueen maalintekijät olivat Kelly Smith (4 maalia), Jill Scott (1 maali), Fara Williams (1 maali rangaistuspotkusta) ja Vicky Exley (1 maali rangaistuspotkusta).


title: Englannin naisten jalkapallomaajoukkue

text: Saksan MM-kisoissa 2011 Englanti pelasi alkulohkossa Meksikon kanssa tasapelin 1–1 sekä voitti Uuden-Seelannin 2–1 ja Japanin 2–0. Puolivälierissä se hävisi Ranskalle rangaistuspotkukilpailussa maalein 3–4 pelin oltua jatkoajan jälkeen tasan 1–1. Englannin maalintekijät kisoissa olivat Jill Scott (2 maalia), Fara Williams (1 maali), Jessica Clarke (1 maali), Ellen White (1 maali) ja Rachel Yankey (1 maali). Joukkueen kapteenina toimi Faye White, joka epäonnistui ratkaisevasti Ranska-ottelun rangaistuspotkukilpailussa Englannin viidentenä laukojana. Joukkuetta valmensi edelleen Hope Powell.


title: Englannin naisten jalkapallomaajoukkue

text: Kanadan MM-kisoissa 2015 Englanti sijoittui alkulohkossaan toiseksi hävittyään Ranskalle 0–1 sekä voitettuaan sekä Meksikon että Kolumbian 2–1. Neljännesvälierässä Englanti voitti Norjan 2–1 ja puolivälierissä Kanadan samoin lukemin. Välierässä Japania vastaan Englanti hävisi maalein 1–2 Laura Bassettin ohjattua pallon omaan maaliin toisen jakson lisäajalla. Pronssiottelussa Englanti voitti Saksan 1–0 ja saavutti näin historiansa ensimmäisen MM-mitalin. Englannin maalintekijät turnauksessa olivat Fara Williams (3 maalia, kaikki rangaistuspotkuista), Karen Carney (2), Lucy Bronze (2), Francesca Kirby, kapteeni Stephanie Houghton ja Jodie Taylor. Joukkuetta valmensi Mark Sampson.


title: Englannin naisten jalkapallomaajoukkue

text: EM-kilpailuissa Englanti sai ensimmäisen kerran hopeaa vuonna 1984. Se kohtasi kaksiosaisessa finaalissa Ruotsin. Molemmat voittivat kotiottelunsa 1–0 ja mestaruus ratkaistiin Lutonissa pelatun toisen finaaliottelun lopuksi rangaistuspotkukilpailulla, jonka Ruotsi voitti 4–3. Vuonna 1987 Englanti oli EM-kilpailuissa neljäs hävittyään välierässä Ruotsille 3–2 jatkoajalla ja pronssiottelussa Norjalle 2–1. Vuoden 1991 ja 1993 EM-kilpailuissa Englanti putosi puolivälierissä mutta selviytyi vuonna 1995 kaksiosaisiin välieriin, joissa se hävisi Saksalle 1–2 ja 1–4.


title: Englannin naisten jalkapallomaajoukkue

text: Vuosina 2001 ja 2005 Englanti oli mukana EM-lopputurnauksessa – jälkimmäisessä järjestäjämaana – mutta kummallakin kerralla se jäi alkulohkossaan viimeiseksi. Vuoden 2009 EM-lopputurnauksen alkulohkossa Englanti hävisi Italialle 1–2, voitti Venäjän 3–2 ja pelasi Ruotsin kanssa tasan 1–1. Se sijoittui alkulohkossaan kolmanneksi ja selviytyi puolivälieriin, joissa se voitti Suomen maalein 3–2. Välierissä Englanti voitti jatkoajalla Alankomaat maalein 2–1. Loppuottelussa se hävisi Saksalle maalein 2–6 ja saavutti toisen kerran historiansa aikana EM-hopeaa. Vuoden 2013 EM-lopputurnauksessa Englanti jäi alkulohkoon hävittyään Espanjalle 2–3 ja Ranskalle 0–3 ja saatuaan ainoan pisteensä 1–1-tasapelistä Venäjää vastaan.


title: Englannin naisten jalkapallomaajoukkue

text:
EM-kilpailuissa 2017 Englanti voitti kaikki alkulohkovastustajansa: Skotlannin 6–0, Espanjan 2–0 ja Portugalin 2–1. Englanti voitti puolivälierissä Ranskan 1–0 mutta hävisi välierissä Alankomaille 0–3. Englannin Jodie Taylor oli viidellä maalilla kisojen paras maalintekijä.
Maalivahdit:
Puolustajat:
Keskikenttäpelaajat:
Hyökkääjät:


title: Englannin naisten jalkapallomaajoukkue

text:
Maalivahdit:
Puolustajat:
Keskikenttäpelaajat:
Hyökkääjät:


title: Ihmiskunnan 100 suurinta

text: Ihmiskunnan 100 suurinta () on yhdysvaltalaisen tähtitieteilijä ja fyysikko Michael H. Hartin kirjoittama kirja, jossa hän asettaa ihmiskunnan historian mielestään sata vaikutusvaltaisinta henkilöä tärkeysjärjestykseen ja luonnehtii kutakin muutaman sivun artikkelissa. Lopussa ovat vielä kunniamaininnat kymmenestä täpärimmin listan ulkopuolelle jääneestä.


title: Ihmiskunnan 100 suurinta

text: Kirjan ensimmäinen painos ilmestyi 1978. Vuonna 1992 tekijä laati teoksesta uusitun laitoksen. Siinä olivat mukana pääasiassa samat henkilöt, mutta jossakin määrin eri järjestyksessä. Koska Neuvostoliitto oli hajonnut ensimmäisen laitoksen ilmestymisen jälkeen, joutuivat Karl Marx, Lenin ja Stalin sekä myös Mao siirtymään alemmille sijaluvuille, Adam Smith ja Thomas Jefferson sitä vastoin korkeammille. Ainoat kokonaan uudet henkilöt uudessa painoksessa olivat Ernest Rutherford, joka useiden arvostelijoiden mukaan olisi kuulunut alkuperäisellekin listalle, sekä Henry Ford ja Mihail Gorbatšov. Näiden tieltä jouduttiin listalta poistamaan Henri Becquerel ja Pablo Picasso sekä alkuperäisen listan viimeisenä ollut Niels Bohr.


title: Ihmiskunnan 100 suurinta

text: Vuoden 1978 versiossa 15 tärkeintä olivat:


title: Ihmiskunnan 100 suurinta

text: Vuoden 1992 versiossa 10 tärkeintä henkilöä olivat samat samassa järjestyksessä, mutta sijaluvuilla 11–15 olivat tässä järjestyksessä:


title: Ihmiskunnan 100 suurinta

text: Hart perusteli Muhammadin sijoittamista listan ensimmäiseksi arvioimalla, että Muhammadin osuus islamin perustamisessa oli huomattavasti suurempi kuin Jeesuksen osuus kristinuskon perustamisessa, ja Jeesuksesta poiketen Muhammadilla oli myös huomattava poliittinen vaikutusvalta. Hän käynnisti arabien valloitusretket, joiden vaikutukset näkyvät vielä nykyisin arabimaailmassa, jota yhdistävät arabian kieli ja kulttuuri. Tämän ainutlaatuisen uskonnollisen ja maallisen vaikutusvallan yhdistelmän vuoksi Hart pitää Muhammadia historian vaikutusvaltaisimpana henkilönä.


title: Ihmiskunnan 100 suurinta

text: Hartin listan sadasta henkilöstä kaksi (Kastilian kuningatar Isabella I ja Englannin kuningatar Elisabet I) on naisia. Eurooppalaisia listalla on 69, aasialaisia 18, yhdysvaltalaisia kahdeksan ja muiden alueiden edustajia viisi. Tiedemiehiä tai keksijöitä on mukaan päässyt 36 (oikeastaan 37, sillä Wilbur ja Orville Wright on laskettu yhdeksi henkilöksi), poliitikkoja tai sotapäällikköjä 31, filosofeja 14 ja uskonnollisia johtajia 11. Taiteilijoita tai kirjailijoita mukana on viisi tai kuusi (Shakespeare, Beethoven, Michelangelo, Bach ja Homeros, ensimmäisessä painoksessa lisäksi Picasso).


title: Norjan naisten jalkapallomaajoukkue

text: Norjan naisten jalkapallomaajoukkue edustaa Norjaa naisten jalkapallon kansainvälisissä otteluissa.


title: Norjan naisten jalkapallomaajoukkue

text: Norjan maajoukkue oli mukana naisten ensimmäisessä olympiakisojen jalkapalloturnauksessa Atlantassa 1996 ja sai pronssia. Neljä vuotta myöhemmin Sydneyn olympialaisissa Norja voitti kultaa, kun se voitti finaalissa Yhdysvallat 3–2 Dagny Mellgrenin jatkoajalla tekemällä ns. kultaisella maalilla. Pekingin 2008 olympialaisissa se hävisi puolivälierissä Brasilialle maalein 1–2.


title: Norjan naisten jalkapallomaajoukkue

text: Norja on pelannut kaikissa kuusissa MM-kisoissa. Kiinassa 1991 pelatuissa kisoissa se hävisi finaalissa Yhdysvalloille 2–1 ja sai hopeaa. Ruotsissa 1995 Even Pellerudin valmentama joukkue sai kultaa voitettuaan finaalissa Saksan 2–0, maalintekijöinä Hege Riise ja Marianne Pettersen. Yhdysvalloissa 1999 pelatuissa kisoissa Norja jäi neljänneksi ja vuonna 2003 samassa maassa se hävisi jo puolivälierissä.


title: Norjan naisten jalkapallomaajoukkue

text: Kiinan MM-kisoissa 2007 Norja voitti alkulohkossa Kanadan 2–1, pelasi Australian kanssa tasan 1–1 ja voitti Ghanan 7–2. Norja selviytyi alkulohkonsa voittajana puolivälieriin, joissa se voitti Kiinan 1–0 Isabell Herlovsenin tekemällä maalilla. Välierissä Norja hävisi Saksalle 0–3 ja pronssiottelussa Yhdysvalloille 1–4 ja sijoittui neljänneksi. Bjarne Berntsenin valmentaman joukkueen paras maalintekijä oli Ragnhild Gulbrandsen (6 maalia). Joukkueen kapteeni oli Ane Stangeland Horpestad.


title: Norjan naisten jalkapallomaajoukkue

text: Saksan MM-kisoissa 2011 Norja voitti alkulohkossa Päiväntasaajan Guinean 1–0 mutta hävisi sitten Brasilialle 0–3 ja Australialle 1–2 eikä selviytynyt alkulohkosta jatkoon. Norjan maalintekijät olivat Emilie Haavi ja Elise Thorsnes. Joukkuetta valmensi Eli Landsem.


title: Norjan naisten jalkapallomaajoukkue

text: Kanadan MM-kisoissa 2015 Norja voitti alkulohkossa Thaimaan 4–0 ja Norsunluurannikon 3–1 sekä pelasi tasapelin 1–1 Saksan kanssa. Lohkonsa kakkosena Norja pääsi neljännesvälieriin, joissa se hävisi Englannille 1–2. Norjan paras maalintekijä oli kolme maalia tehnyt Ada Hegerberg. Joukkuetta valmensi jälleen Even Pellerud.


title: Norjan naisten jalkapallomaajoukkue

text: EM-kultaa Norja voitti 1987, kun se Oslossa pelatussa finaalissa voitti Trude Stendalin tekemillä kahdella maalilla Ruotsin 2–1. EM-kilpailuissa 1989 Norja hävisi finaalissa Länsi-Saksalle 4–1 ja sai hopeaa. Vuonna 1991 Norja ja Saksa päätyivät EM-finaalissa jatkoajalle, jonka jälkeen Saksa oli voittaja maalein 3–1 ja Norja sai hopeaa. Toisen Euroopan mestaruutensa Norja voitti 1993, kun se Cesenassa pelatussa finaalissa voitti Italian 1–0 Birthe Hegstadin tekemällä maalilla.


title: Norjan naisten jalkapallomaajoukkue

text: Vuonna 1995 Norja hävisi EM-välierässä Ruotsille ja 2001 Saksalle. Englannissa pelattujen vuoden 2005 EM-kisojen välierässä se voitti Ruotsin 3–2 Solveig Gulbrandsenin jatkoaikamaalilla. Finaalissa norjalaisista vain 27-vuotissyntymäpäiväänsä viettänyt Dagny Mellgren onnistui maalinteossa, joten Saksa voitti 3–1 ja jätti Norjan hopealle. Vuoden 2009 EM-kilpailuissa Norja sijoittui alkulohkossaan kolmanneksi ja voitti puolivälierissä Ruotsin maalein 3–1 mutta hävisi välierissä samoin lukemin Saksalle.


title: Norjan naisten jalkapallomaajoukkue

text: Vuoden 2013 EM-kilpailuissa Norja pelasi alkulohkossa Islannin kanssa tasapelin 1–1 sekä voitti Alankomaat ja Saksan 1–0. Edellisen kerran Saksa oli EM-kisoissa hävinnyt vuonna 1993. Puolivälierissä Norja voitti Espanjan 3–1 ja välierissä Tanskan rangaistuspotkukilpailussa 4–2 (varsinaisen peliajan ja jatkoajan jälkeen tilanne oli 1–1). Loppuottelussa Saksa voitti Norjan 1–0. Norja sai ottelussa kaksi rangaistuspotkua, mutta maalivahti torjui sekä Trine Rønningin että Solveig Gulbrandsenin laukauksen. Näin Even Pellerudin valmentama Norja sai kisoista hopeaa.


title: Norjan naisten jalkapallomaajoukkue

text: Vuoden 2017 EM-kilpailuissa Norja hävisi kaikki kolme alkulohko-otteluaan: Alankomaille ja Tanskalle 0–1 sekä Belgialle 0–2.


title: Norjan naisten jalkapallomaajoukkue

text:
Maalivahdit:
Puolustajat:
Keskikenttäpelaajat:
Hyökkääjät:


title: Norjan naisten jalkapallomaajoukkue

text: Valmentaja: Even Pellerud


title: Ella ja kaverit

text: Ella ja kaverit on Timo Parvelan kirjoittama lastenkirjasarja. Sarjan alkuosa ilmestyi helppolukuisessa "Kirjava kukko" -sarjassa ja vuodesta 2003 lähtien sitä on julkaistu erillisinä lastenromaaneina.


title: Ella ja kaverit

text:
Kirjasarjasta on tehty elokuvat "Ella ja Kaverit" (2012) ja "Ella ja kaverit 2 – Paterock" (2013).
Ella on kaikkien kirjojen nimihenkilö, joka esiintyy kirjoissa kertojana. Kirjassa "Ella ja Pate" hän rakastuu Pateen. Ellalla on vaalea tukka. Ella on noin 156 cm pitkä ja fiksu tyttö.


title: Ella ja kaverit

text: Hanna on Ellan paras ystävä, joka on esiintynyt kaikissa kirjoissa. Häne aikoo isona opettajaksi tai filmitähdeksi tai molemmiksi (ainakin kirjan "Ella ja seitsemän törppöä" mukaan). Hannalla on punainen ja kihara tukka.


title: Ella ja kaverit

text: Ella arvostaa joka kirjassa Tuukkaa sanoin: "Tuukka on nero". Tuukka on koko luokan viisain henkilö, jolla on yleensä ongelman sattuessa suunnitelma. Tuukalla on silmälasit.


title: Ella ja kaverit

text: Samppa on luokan herkin ja pelokkain henkilö, joka itkee usein. Hän on myös luokan epäonnisin henkilö. Hän pukeutuu usein Batmaniksi huonolla menestyksellä: "Batmania ei kunnioita enää kukaan". Samppa on myös kateellinen Tuukalle, ja aina oppilaiden pettyessä jostakin Samppa huudahtaa: "Nonni. Minä arvasin!" Sampan mukaan äiti tekee hänen läksynsä. Sampalla on musta pystytukka.


title: Ella ja kaverit

text: Ella sanoo usein kirjassa: "Pate on joskus aika outo". Pate Niemi on luokan väriläiskä. Hän ei usein tajua mitään ja kysyy aina jotain hölmöä silloin, kun ei saisi kysyä. Pate on muutenkin kummallinen ja erilainen, mutta silti hauska. Hänen tukkansa on ruskea ja kasvaa silmille.


title: Ella ja kaverit

text: Pukari, oikealta nimetään Pertti Ryhänen, on nimensä mukaisesti luokan riitapukari. Hän teki ensiesiintymisensä kirjassa "Ella ja Pukari", jossa oppilaat kuvittelevat, että Pukari, hänen perheensä ja kaikki koulun aikuiset ovat avaruusolioita. Pukari kuvailee erilaisella tavalla nenään lyömistä lähes joka asiassa. Kirjassa "Ella ja seitsemän törppöä" Pukari puhuu useinkin muuta kuin tavallisesti. Hänen tukkansa on hapsottava ja kärjistä tumma.


title: Ella ja kaverit

text: Ellan luokan opettaja, jonka varsinaista nimeä ei ole koskaan kerrottu (kirjassa "Ella ja Paterock" opettajan kirjoittamassa yleisönosastokirjoituksessa hänen nimimerkkinsä on "Kelju K."). Opettaja puhuu usein omituisia asioita, vaikka keskittyykin usein juuri opettamiseen, ja hänellä on aina hätävalhe takataskussa.


title: Ella ja kaverit

text: Ellan opettaja meni naimisiin kirjan "Ella ja kiristäjä" lopussa. Hänen vaimonsa oikea nimi on Ritva, mutta oppilaat kutsuvat häntä vain opettajan vaimoksi. Hän rauhoittelee usein opettajaa sanomalla nuhtelevalla sävyllä: "Kulta!".


title: Ella ja kaverit

text: Kirjoissa esiintyy lukuisia sivuhenkilöitä, kuten rehtori (joka on myös Paten äiti), Paavo sekä hänen vanhempansa, Paten isä Esko Niemi, Sampan äiti, talonmies, opas, isännöitsijä, rokkikuningatar Elviira, joulupukki sekä tämän muori.


title: Herten

text: Herten on kaupunki Nordrhein-Westfalenin osavaltiossa, läntisessä Saksassa. Se sijaitsee Ruhrin alueen pohjoislaidalla ja kuuluu Münsterin hallintopiiriin sekä Recklinghausenin piirikuntaan. Kaupungin asukasluku vuoden 2006 lopussa oli 61 001. Sen pinta-ala on 37,31 neliökilometriä ja asukastiheys 1 725 as./km².


title: Herten

text: Herten on jaettu yhdeksään kaupunginosaan (). Niistä runsasväkisin on Westerholt noin 11 300 asukkaallaan. Vähiten asukkaita on Bertlichissä, 3 703. Suhteellisesti eniten ulkomaalaisia on Paschenbergin kaupunginosassa, 18,3 %.


title: Herten

text:
Hertenillä on ystävyyskaupunkitoimintaa Ranskan Arras'n, Yhdistyneen kuningaskunnan Doncasterin ja Saksan Schneebergin kanssa.
Hertenin nähtävyyksiin lukeutuu muun muassa linna Wasserschloss Herten ja hyvin säilynyt vanha Westerholtin kylä.


title: Ella ja kiristäjä

text: Ella ja kiristäjä on Timo Parvelan Ella-sarjan ensimmäinen kirja. Kirja ilmestyi "Kirjava kukko" -sarjassa vuonna 1995.


title: Ella ja kiristäjä

text: Opettaja käyttäytyy oudosti saatuaan kirjeen, joten oppilaat päättelevät, että häntä kiristetään. Kiristysepäilyt vahvistuvat, koska opettaja käyttäytyy oudosti myös uimahallissa. Kun hän saa toisen kirjeen, oppilaat ryhtyvät monin eri tavoin pitämään häntä silmällä ja tekevät hänelle jopa gallupkyselyn. Kun he saavat selville kohtaamisajan ja paikaksi Asemapuiston, he vaihtavat opettajan matkalaukun Hannan isän laukkuun. He epäilevät opettajan laukussa olevan rahaa. Tilalle laitetussa laukussa on Aku Ankka -lehtiä. Kun oppilaat lopulta luulevat saaneensa kiristäjän kiinni, kiristäjä osoittautuu opettajan tuoreeksi vaimoksi, jonka kanssa opettaja on lähdössä häämatkalle.


title: Ella teatterissa

text: Ella teatterissa on Timo Parvelan Ella-sarjan toinen kirja. Kirja ilmestyi "Kirjava kukko" -sarjassa 1996.


title: Ella teatterissa

text: Luokka saa sijaisen, koska heidän oma opettajansa on häämatkalla. Sijainen kokee kuitenkin tämän luokan opettamisen mahdottomaksi, ja opettaja tulee jo seuraavana päivänä takaisin. Tämä ilmoittaa rehtorin vaativan heiltä joulunäytelmää koulun joulujuhlaan. He käyvät oikeassa teatterissa katsomassa "Punahilkkaa", mutta Pate muuttaa näytelmän kulkua. Opettaja saa loistoajatuksen: he esittävät joulukuvaelman. Näytelmävaatteet luokka saa huutokaupasta monien erehdyksien jälkeen. Kun näytelmä esitetään, se ei kuitenkaan mene ihan niin kuin pitäisi.


title: Grevenbroich

text: Grevenbroich on kaupunki Nordrhein-Westfalenin osavaltiossa, läntisessä Saksassa. Se sijaitsee Erft-joen varrella, noin 15 kilometrin päässä Neussista ja Mönchengladbachista. Se kuuluu Düsseldorfin hallintopiiriin ja Rhein-Kreis Neussin piirikuntaan. Kaupungin asukasluku on noin 61 700. Pinta-alaltaan se on 102,6 neliökilometrin suuruinen.


title: Grevenbroich

text: Grevenbroichissa on runsaasti energiateollisuutta. Kaupungin nähtävyyksiin lukeutuu muun muassa keskiaikainen Altes Schloss ja Landwadenin luostari. Sillä on ystävyyskaupunkitoimintaa Slovenian Celjen, Ranskan St. Chamonin ja Saksan Auerbachin kanssa.


title: Tanskan naisten jalkapallomaajoukkue

text: Tanskan naisten jalkapallomaajoukkue edustaa Tanskaa naisten jalkapallon kansainvälisissä otteluissa.


title: Tanskan naisten jalkapallomaajoukkue

text: Tanskan naismaajoukkue on selviytynyt MM-kisoihin neljä kertaa. Kiinan 1991 ja Ruotsin 1995 kisoissa se putosi puolivälierissä ja Yhdysvaltain 1999 kisoissa jo alkulohkossa. Kiinan MM-kisoihin 2007 se selviytyi voitettuaan karsintalohkonsa viimeisessä ottelussa Suomen 1–0 Maiken Papen tekemällä maalilla. Lopputurnauksessa Tanska hävisi alkulohkossaan Kiinalle 2–3, voitti Uuden-Seelannin 2–0 ja hävisi Brasilialle 0–1. Se sijoittui alkulohkossa kolmanneksi eikä selviytynyt puolivälieriin. Joukkuetta valmensi Kenneth Heiner-Møller, jonka epäurheilijamaisuudesta saaman toimitsijakiellon aikana joukkuetta johti kahdessa viimeisessä ottelussa Per Nielsen. Joukkueen maalintekijät olivat Cathrine Paaske Sørensen (2 maalia), Anne Dot Eggers Nielsen (1 maali) ja kapteeni Katrine Pedersen (1 maali).


title: Tanskan naisten jalkapallomaajoukkue

text: Olympiakisojen jalkapalloturnauksessa Tanskan naiset olivat mukana Atlantassa 1996 mutta jäivät alkulohkossaan viimeiseksi.


title: Tanskan naisten jalkapallomaajoukkue

text: EM-kilpailuissa Tanska on parhaimmillaan yltänyt hopealle. Vuonna 1984 se hävisi välierissä Englannille. Kotikisoissaan 1991 se hävisi välierissä rangaistuspotkukilpailun jälkeen Norjalle mutta voitti pronssiottelussa Italian jatkoajan jälkeen 2–1. Kaksi vuotta myöhemmin Italiassa pelatussa lopputurnauksessa Tanska hävisi välierissä Norjalle 1–0 mutta voitti pronssiottelussa Saksan 3–1. Vuonna 2001 Tanska hävisi EM-kisojen välierissä Ruotsille 1–0. Viidennen kerran Tanska selviytyi EM-kisojen välieriin vuonna 2013. Tuolloin se pelasi alkulohkossa sekä Ruotsia että Suomea vastaan tasapelin 1–1 ja hävisi Italialle 2–1 mutta pääsi lohkokolmosena puolivälieriin arvonnan kautta. Puolivälierissä se voitti rangaistuspotkukilpailussa alkulohkonsa voittaneen Ranskan mutta hävisi välierissä Norjalle samoin lukemin (varsinainen peliaika 1–1, rangaistuspotkut 4–2). EM-kilpailuissa 2017 Tanska selviytyi ensi kertaa loppuotteluun, jossa se hävisi Alankomaille 4–2. Jo alkulohkossa Tanska hävisi Alankomaille 0–1 mutta voitti samoin lukemin Belgian ja Norjan. Puolivälierissä Tanska voitti mestarisuosikki Saksan 2–1 ja välierissä Itävallan rangaistuspotkukilpailussa.


title: Tanskan naisten jalkapallomaajoukkue

text: Vuoden 2009 EM-kilpailuissa Tanska voitti alkulohkossaan Ukrainan maalein 2–1 mutta hävisi Suomelle maalein 0–1 ja Alankomaille maalein 1–2. Tanska sijoittui alkulohkossaan kolmanneksi eikä selviytynyt puolivälieriin.


title: Tanskan naisten jalkapallomaajoukkue

text: Eniten maaotteluita pelanneet tanskalaiset naispelaajat ovat Katrine S. Pedersen (210 ottelua vuodesta 1994), Merete Pedersen (136 ottelua vuosina 1993–2009), Cathrine Paaske Sørensen (121 ottelua vuosina 2000–2010) ja Anne Dot Eggers Nielsen (118 ottelua vuosina 1993–2007).. Maajoukkueen kaikkien aikojen parhaat maalintekijät ovat Merete Pedersen (65 maalia vuosina 1993–2009), Gitte Krogh (46 maalia vuosina 1994–2001), Helle Jensen (38 maalia vuosina 1987–1996) ja Cathrine Paaske Sørensen (36 maalia vuosina 2000–2010).


title: Kyhmysorsa

text: Kyhmysorsa ("Sarkidiornis melanotos") on laajalle levinnyt sorsa. Lajin nimesi Thomas Pennant 1769.


title: Kyhmysorsa

text: Linnun pituus on 56–76 cm, koiraan ollessa huomattavasti kookkaampi. Linnun pää, kaula ja alapuoli ovat valkoiset ja päässä on lisäksi tummia pilkkuja. Selkä on kiiltävän sinimusta. Koiraalla on lisäksi nokan päällä tumma perunamainen kyhmy. Nuoret linnut ovat ruskeansävyisiä.


title: Kyhmysorsa

text: Kyhmysorsa on sukunsa ainoa edustaja. Etelä-Amerikassa esiintyy alalaji "sylvicola".


title: Kyhmysorsa

text: Lajin laaja levinneisyysalue kattaa pääosan Etelä-Amerikkaa, Saharan eteläpuolisen Afrikan, Madagaskar mukaan luettuna, sekä Intian ja Kaakkois-Aasian. Lajin esiintymialueen laajuus on noin 10 miljoonaa neliökilometriä ja sen arvioitu maailman populaation koko on 190 000–730 000 yksilöä. Lajin kanta on elinvoimainen. Lajia ei ole tavattu Suomessa.


title: Kyhmysorsa

text: Aukeiden maiden vesistöt: järvet yli 8 hehtaaria, joet, vetiset suot ja tulva-alueet. Ruokailevat myös pelloilla ja niityillä.


title: Kyhmysorsa

text: Koiraalla on usein 2 naarasta ja koiraat naaraineen lyöttäytyvät usein pesimäaikana yhteen muodostaen yhdyskuntia. Pesä on puunkolossa tai mahdollisesti rakennuksessa, usein myös maassa korkean kasvillisuuden kätkössä. Munamäärä on 5–15, joskus jopa 50, jolloin useat naaraat ovat munineet samaan pesään. Haudonta kestää noin kuukauden ja poikaset ovat lentokykyisiä noin 10 viikon iässä.


title: Kyhmysorsa

text: Syö pääasiassa kasvikunnan tuotteita laiduntamalla tai matalassa vedessä polskuttamalla. Voi syödä myös vedessä eläviä pieniä selkärangattomia ja pikkukaloja.


title: Brasilian naisten jalkapallomaajoukkue

text: Brasilian naisten jalkapallomaajoukkue edustaa Brasiliaa naisten jalkapallon kansainvälisissä otteluissa.


title: Brasilian naisten jalkapallomaajoukkue

text: Brasilian maajoukkue on ollut mukana kaikissa tähän asti pelatuissa naisten jalkapallon olympia- ja MM-turnauksissa. Atlantan 1996 ja Sydneyn 2000 olympialaisissa se sijoittui neljänneksi. Ateenan kisoissa 2004 se sai hopeaa hävittyään finaalissa Yhdysvalloille jatkoajan jälkeen maalein 1–2. Pekingissä 2008 Brasilia saavutti toistamiseen olympiahopeaa hävittyään finaalissa Yhdysvalloille jatkoajan jälkeen maalein 0–1.


title: Brasilian naisten jalkapallomaajoukkue

text: MM-kisoissa 1991 ja 1995 Brasilia ei päässyt alkulohkostaan jatkoon. Yhdysvalloissa 1999 pelatuissa kisoissa se sai pronssia voitettuaan pronssiottelussa Norjan rangaistuspotkukilpailussa. Vuoden 2003 kisoissa se putosi puolivälierissä.


title: Brasilian naisten jalkapallomaajoukkue

text: Kiinan MM-kisoissa 2007 Brasilia voitti alkulohkonsa ja pääsi finaaliin voitettuaan puolivälierässä Australian 3–2 ja välierässä Yhdysvallat 4–0. Finaalissa Brasilia hävisi Saksalle 0–2 ja sai hopeaa. Marta oli kisojen paras maalintekijä tehtyään seitsemän maalia ja hänet palkittiin myös Kultaisella pallolla kisojen parhaana pelaajana. Joukkueen kapteeni oli Aline ja joukkuetta valmensi Jorge Barcellos.


title: Brasilian naisten jalkapallomaajoukkue

text: Saksan MM-kisoissa 2011 Brasilia voitti kaikki kolme alkulohko-otteluaan: Australian 1–0, Norjan 3–0 ja Päiväntasaajan Guinean 3–0. Puolivälierissä Brasilia hävisi Yhdysvalloille rangaistuspotkukilpailussa maalein 3–5 Yhdysvaltain tasoitettua ottelun 2–2:een jatkoajan lisäajalla. Brasilian paras maalintekijä kisoissa oli neljä maalia tehnyt Marta.


title: Brasilian naisten jalkapallomaajoukkue

text: Kanadan MM-kisoissa 2015 Brasilia voitti alkulohkossa Etelä-Korean maalein 2–0, Espanjan 1–0 ja Costa Rican 1–0. Neljännesvälierissä Brasilia hävisi Australialle maalein 0–1.


title: Brasilian naisten jalkapallomaajoukkue

text: Etelä-Amerikan mestaruuden Brasilia on voittanut vuosina 1991, 1995, 1998, 2003, 2010 ja 2014 sekä Pan-Amerikan mestaruuden 2003 ja 2007.


title: Pikkuhäiveperhonen

text: Pikkuhäiveperhonen ("Apatura ilia") on täpläperhosten heimoon kuuluva päiväperhonen.


title: Pikkuhäiveperhonen

text: Pikkuhäiveperhonen on melko kookas ja näyttävä perhoslaji. Siipien pohjaväri on mustanruskea ja koiraan siivet ovat sinisen metallinhohtoiset. Etusiiven yläpinnalla on hajanaisia valkoisia täpliä sekä oranssinkeltainen, rengasmainen silmätäplä. Takasiivessä on siiven poikki kulkeva valkoinen vyö sekä oranssi rengasmainen silmätäplä. Takasiiven takaosassa on lisäksi oranssit täplät. Siipien alapinnat ovat vihertävänruskeat. Etusiiven iso silmätäplä erottuu hyvin myös alapinnalla, takasiiven puolella pieniä silmätäpliä on pari. Takasiivessä on lisäksi vaalearuskea, kiilamainen alue, jonka siiven tyven puoleinen reuna mutkittelee. Siipiväli 66–72 mm.


title: Pikkuhäiveperhonen

text: Lajilla on myös värimuoto "f. clytie", jolla siipien pohjaväri on oranssinruskea ja siipien valkoiset vyöt ovat kellertäviä.


title: Pikkuhäiveperhonen

text: Läheistä sukua olevasta häiveperhosesta pikkuhäiveperhosen erottaa helpoimmin etusiiven yläpinnan silmätäplästä, joka häiveperhoselta puuttuu. Lisäksi häiveperhosella takasiiven alapinnan kiilamainen poikkivyö on valkoinen ja erottuu selvemmin.


title: Pikkuhäiveperhonen

text: Pikkuhäiveperhosen esiintymisalue ulottuu Etelä- ja Keski-Euroopasta Aasian lauhkean vyöhykkeen kautta Japaniin saakka. Pohjois-Euroopassa lajia tavataan Baltiassa, missä se on levinnyt voimakkaasti.


title: Pikkuhäiveperhonen

text: 2000-luvun alusta lähtien pikkuhäiveperhosta on tavattu myös Suomessa. Aluksi harvinaisena vaeltajana, mutta nykyisin laji lienee vakiintunut ainakin osaan etelärannikkoa. Lentoaika on levinneisyysalueen eteläosissa kahtena sukupolvena touko-kesäkuussa ja elo-syyskuussa, pohjoisessa yhtenä sukupolvena heinäkuussa.


title: Pikkuhäiveperhonen

text: Pikkuhäiveperhosen elinympäristöä ovat valoisat lehtimetsät. Vaelluksen aikana perhosia voi tavata muuallakin. Keskenkasvuinen toukka talvehtii. Tiettävästi Suomen ensimmäinen talvehtiva toukka löytyi Paraisilta 31.10.2017. Pieni toukka löydettiin käymällä läpi nuoria haapoja lajin vakiintuneella esiintymisalueella. Löytöpaikka oli lämmin etelänpuoleinen rinne. Toukka oli asettunut oksan tyvelle noin metrin korkeudelle maanpinnasta.


title: Pikkuhäiveperhonen

text: Toukan ravintokasveja ovat pajut ja poppelit, erityisesti haapa ("Populus tremula") ja mustapoppeli ("Populus nigra").


title: Nahariya

text: Nahariya () on kaupunki Israelissa pohjoisella hallintoalueella. Se on Israelin pohjoisin rannikkokaupunki. 2016 kaupungin väkiluku oli noin 54 900.


title: Nahariya

text: Nahariya perustettiin vuonna 1934 ja sen ensimmäiset asukkaat olivat juutalaisia siirtolaisia Saksata. Joukkoa johti paikalta maata ostanut insinööri Yosef Levi. Saksassa keskiluokkaan kuuluneet siirtolaiset kohtasivat uusia vaikeuksia heidän aloittaessaan maatalouden Palestiinassa. Vuosien 1936–1939 arabikapinan aikana Nahariya oli turvaton sen eristäytyneisyyden takia. Toisaalta kaupunki alkoi näihin aikoihin myös kehittyä rantalomakohteeksi jo ennestään harjoitetun maatalouden ohella. Hieman ennen Israelin itsenäistymistä Nahariya oli monien laittomia juutalaisia siirtolaisia Palestiinaan tuoneiden laivojen rantautumispaikka. Israelin itsenäisyyssodan aikana Nahariya kärsi jälleen etäisyydestään muihin juutalaisyhteisöihin. Arabit katkaisivat maayhteydet Israelin muihin osiin, mutta Haifaan pidettiin yhteyttä moottorivenein. Maayhteys turvattiin lopulta valtaamalla arabien hallussa ollut Akko. Sodan jälkeen Nahariya on ollut osa itsenäistä Israelia.


title: Nahariya

text: Nahariyan talouden pääalat ovat matkailu, teollisuus, maatalous, kauppa ja palvelut. Kaupungin hotellialue kattaa alueen kaupungin rannikolla. Kaupungin liikekeskusta sijaitsee pääkadun varrella. Nahariyan rautatieaseman paikkeilla sijaitsee vanha teollisuusalue ja sittemmin on rakennettu myös uusi teollisuusalue kaupungin pohjoispuolelle.


title: Nahariya

text: Vuoden 2016 lopussa Nahariyan asukasluku oli 54 903. Vuonna 1941 asukasluku oli noin 1 000, vuonna 1953 9 200, vuonna 1968 20 700 ja vuonna 2002 47 400. Monet kaupungin juutalaisista siirtolaisista ovat saapuneet Romaniasta, Pohjois-Afrikasta ja Irakista.


title: Britannian Grand Prix 1990

text: Britannian Grand Prix 1990 oli Formula 1 -sarjan osakilpailu, joka ajettiin 15. heinäkuuta 1990 Silverstonessa Britanniassa. Kilpailun voitti Ferrarilla ajanut Alain Prost, jolle voitto oli kauden neljäs ja kolmas peräkkäinen.


title: Britannian Grand Prix 1990

text: Prost siirtyi voittonsa turvin MM-sarjan kärkeen ohittamalla Ayrton Sennan kahdella pisteellä. 3. Helsingin Sanomat 15.7.1990


title: Carolyn Kizer

text: Carolyn Ashley Kizer (10. joulukuuta 1925 Spokane, Washington – 9. lokakuuta 2014 Sonoma, Kalifornia) oli yhdysvaltalainen runoilija. Hän kirjoitti teoksensa usein feministisestä näkökulmasta. Vuosina 1965–1966 hän työskenteli Pakistanissa.


title: Carolyn Kizer

text: Kizer valmistui Sarah Lawrence Collegesta New Yorkissa ja täydensi vuosina 1945–1947 opintojaan Columbian yliopistossa ja Washingtonin yliopistossa. Hän voitti vuonna 1985 Pulitzer-palkinnon teoksellaan "Yin".


title: Carolyn Kizer

text: Kizerin toinen aviomies oli John Marshall Woodbridge. Hän asui Sonomassa, Kaliforniassa sekä Ranskan pääkaupungissa Pariisissa. Hän sai 1950-luvulla opetusta Pulitzer-palkitulta yhdysvaltalaisrunoilija Theodore Roethkelta.


title: Maxine Kumin

text: Maxine Kumin (6. kesäkuuta 1925 Philadelphia, Pennsylvania – 6. helmikuuta 2014 Warner, New Hampshire) oli yhdysvaltalainen kirjailija, joka tunnetaan varsinkin runoudestaan. Eräs tunnetuimmista kokoelmista on "Up Country", joka toi kirjoittajalleen vuonna 1973 Pulitzer-palkinnon. Kuminille myönnettiin lisäksi Ruth Lillyn runouspalkinto.


title: Hayden Carruth

text: Hayden Carruth (s. 3. elokuuta 1921 – k. 29. syyskuuta 2008) oli yhdysvaltalainen runoilija ja kirjailija. Hänelle myönnettiin Ruth Lillyn runouspalkinto vuonna 1990 sekä Kansallinen kirjapalkinto runoudesta 1997. Runoteosten ohella Hayden Carruth julkaisi esimerkiksi kirjallisuusarvosteluja.


title: 13 (Blurin albumi)

text: 13 on englantilaisen rock-yhtyeen Blurin kuudes studioalbumi, joka julkaistiin maaliskuussa 1999. Albumi oli 17 viikkoa Britannian albumilistan ykkösenä mutta samalla sijoittui vasta sijalle 80 Yhdysvaltain Billboard 200 -listalla. Levy sisältää singlet: "Tender", "Coffee & TV" ja "No Distance Left to Run".


title: 13 (Blurin albumi)

text: Kaikki kappaleet ovat kirjoittaneet Damon Albarn, Graham Coxon, Alex James ja Dave Rowntree.


title: The Move

text: The Move oli brittiläinen psykedeelistä rockia, popia ja varhaista heavy metal -musiikkia esittänyt yhtye, joka perustettiin Birminghamissa vuonna 1966. Yhtyeen johtohahmo oli soolokitaristi-laulaja Roy Wood. Muut alkuperäiskokoonpanon jäsenet olivat Carl Wayne (laulu), Trevor Burton (rytmikitara ja laulu), Chris Kefford (basso ja laulu) ja Bev Bevan (rummut). The Moven musiikissa on yhtymäkohtia sellaisten aikalaisyhtyeiden kuin The Beatlesin kokeellisuuteen ja The Whon rajuuteen.


title: The Move

text: The Move aloitti uransa varsin näyttävästi. Vuoden 1966 aikana kokoonpano sai kuuluisuutta hurjilla julkisuustempuillaan. Yhtyeen esityksiin saattoi kuulua television särkeminen kirveellä, pommien paukuttelu tai jopa lavalle raahatun auton hajottaminen. Kaikki tämä tehtiin tarkoin harkitun suunnitelman mukaan, sillä yhtyeen kokenut manageri Tony Secunda tiesi, että yleisön mielenkiinto olisi herätettävä jo ennen The Moven ensimmäisen singlen ilmestymistä. Debyyttisingle "Night of Fearin" esittelytilaisuudessa Marquee-klubilla joulukuussa 1966 The Moven jäsenet olivat pukeutuneet gangstereiksi ja esittivät näyttävän show'n, jonka rekvisiittaan kuului kolme paloautoa. Tilaisuudesta seurasi etusivun juttu, joka lisäsi The Moven mainosarvoa ja takasi sille imagon, jolla oli helppo myydä levyjä. Yhtyeen myöhempi arvostus perustuu kuitenkin sen musiikilliseen osaamiseen ja vahvoihin laulumelodioihin.


title: The Move

text: "Night of Fear" nousi tammikuussa 1967 brittilistan toiselle sijalle. Jotkut lehtimiehet tuomitsivat levyn puhtaaksi LSD-matkaksi, mutta yhtyeen jäsenet eivät halunneet kommentoida väitettä. Kun flower power -liike rantautui Britteinsaarille saman vuoden alkukesällä, oli The Movella tarjolla rakkauden kesään täydellisesti istuva single "I Can Hear the Grass Grow". Se jatkoi edeltäjänsä menestystä kavuten viidenneksi Englannin listalla.


title: The Move

text: Myöhemmin samana vuonna Yhdistyneen kuningaskunnan pääministeri Harold Wilson haastoi yhtyeen kunnianloukkauksesta oikeuteen sen käytettyä singlelevynsä "Flowers in the Rain" mainonnassa seksuaalisesti vihjailevaa pilapiirrosta Wilsonista. Wilson voitti oikeudenkäynnin, jonka seurauksena oikeus määräsi hänet saamaan kaikki The Movelle osoitetut tekijänoikeuskorvaukset kyseisestä kappaleesta. Wilson lahjoitti tästä lähteestä saamansa tulot pysyvästi hyväntekeväisyyteen. Oikeuden päätös on yhä voimassa. Itse single nousi lokakuussa brittilistan toiselle sijalle. Tämän tapauksen jälkeen yhtye päätti jättää julkisuustemppunsa ja keskittyä pääpainoisesti musiikkiin.


title: The Move

text: The Move oli The Beatlesin ja The Rolling Stonesin ohella aikakautensa eniten julkisuutta saanut yhtye Englannissa. Aikaisemmin samana vuonna kokoonpanon jäsenet vierailivat taustalaulajina The Jimi Hendrix Experiencen albumilla "" (1967). Yhtyeen menestystä jatkoi single "Fire Brigade" (brittilistan kolmas sija maaliskuussa 1968). Keväällä Chris Kefford erosi yhtyeestä ja Trevor Burton ryhtyi soittamaan bassoa. Samoihin aikoihin ilmestyi myös yhtyeen ensimmäinen albumi "Move", joka oli näyttö sen pop-rocktyylistä. Levy sisälsi myös yhtyeen jatkossa käyttämiä puhallin- ja jousisovituksia. Huhtikuussa 1968 albumi saavutti korkeimman sijoituksensa nousten Britannian LP-myynnissä sijalle 15. The Move kävi konsertoimassa myös Suomessa Helsingin Kulttuuritalolla joulukuussa 1967.


title: The Move

text: Etupäässä singleistään tunnetuksi tulleen The Moven pahin pettymys oli viidennen singlen eli kesällä 1968 ilmestyneen "Wild Tiger Womanin" jääminen Top 50:n ulkopuolelle. Kappale ei tuntunut kiinnostavan ostavaa yleisöä, ja yhtyeellä olikin edessään erilaisten musiikillisten kokeilujen sävyttämä loppuvuosi. Move päätti toistaiseksi pysytellä vanhalla linjallaan julkaisten joulukuussa kuudennen singlensä "Blackberry Wayn", jonka levytyksessä oli käytetty aiempaa enemmän sellon kaltaisia orkesterisoittimia. Kappale, josta löytyi selviä yhtymäkohtia The Beatlesien klassikkoon Penny Laneen, nousi Top Ten -listan kärkipaikalle.


title: The Move

text: Vuonna 1969 The Moven rivit alkoivat rakoilla. Musiikillisten erimielisyyksien seurauksena Trevor Burton erosi kokoonpanosta heti vuoden alussa. Hänen tilalleen tuli bassokitaristi Rick Price. Tämän lisäksi yhtye vaihtoi manageria ja esiintyi entistä vähemmän.The Move konsertoi toisen kerran Helsingin Kulttuuritalolla maaliskuussa 1969. Loppukesällä singlehitti "Curly" nosti yhtyeen nimen jälleen listoille.


title: The Move

text: Seuraava lp-levy oli "Shazam" (1970). Yhtye siirtyi musiikissaan monipuolisempaan ja raskaampaan ilmaisuun. Albumia pidetään usein varsin onnistuneena. Sen kannen suunnitteli Mike Sheridan. Levy sisältää muun muassa heavy metal -tyylisen kappaleen "Hello Susie" ja jousikvartetin säestämän balladin "Your Beautiful Daughter". Levyn myötä Roy Wood alkoi saada arvostusta lahjakkaana ja monitaitoisena muusikkona ja sovittajana. Vuoden 1970 loppupuolella laulaja Carl Wayne jäi pois kokoonpanosta siirtyen soolouralle ja kabareehen. Hänen seuraajakseen tuli kitaristi-laulaja Jeff Lynne (entinen The Idle Racen jäsen), joka soitti myös koskettimia ja bassoa. Samaan aikaan yhtye luopui esiintymisistä lähes kokonaan ja keskittyi sävellys- ja levytystyöhön.


title: The Move

text: Seuraavilla singleillään "Brontosaurus" ja "When Alice Comes Back To Farm" sekä albumillaan "Looking On" (1970) The Move siirtyi kokonaan Led Zeppelinin ja Black Sabbathin kaltaisen heavy metal -musiikin suuntaan. Seuraavana vuonna Rick Price erosi ja yhtye jatkoi kolmimiehisenä. Viimeisenä levynä ilmestyi "Message from the Country" (1971), jonka arvostettu amerikkalainen Rolling Stone -lehti valitsi vuoden albumiksi. Levyn saama vastaanotto oli kuitenkin kaupallisesti ajatellen suhteellisen vaatimaton huolimatta Lynnen ja Woodin osoittamasta monilahjakkuudesta niin säveltämisen kuin laulullisen ilmaisun saralla. Vielä samana vuonna julkaistiin singlet "Tonight" ja "Chinatown" sekä vuoden 1972 puolella "California Man", joka nousi Top Ten -hitiksi. Roy Wood ja Jeff Lynne alkoivat kuitenkin keskittää aikaansa Electric Light Orchestran perustamiseen. Tulevan projektin valmistelu vei niin paljon aikaa, että keväällä 1972 The Move lopetti toimintansa.


title: The Move

text: The Moven hajoamisen seurauksena Electric Light Orchestraan tuli mukaan myös Bev Bevan. ELO:n ensilevyn jälkeen Roy Wood jäi pois kokoonpanosta jatkaen perustamassaan Wizzard-yhtyeessä ja samanaikaisesti alkaneella soolourallaan. Bev Bevan ja Jeff Lynne työskentelivät pitkään Electric Light Orchestran jäseninä. 1980-luvulla Bevan nähtiin myös toisen birminghamilaisyhtyeen, Black Sabbathin, rumpalina.


title: Helena Siltala

text: Helena Siltala (s. 20. heinäkuuta 1930 Helsinki) oik. Helena Kronqvist on laulaja jonka levytysura alkoi vuonna 1955. Läpimurto tuli kappaleilla "Ranskalaiset korot", "Tuuli tuo tuuli vie" ja "Pikku midinetti", josta hän sai kultalevyn (25 000 kpl).


title: Helena Siltala

text: Siltala aloitti esiintymisen 1953. Hänet tunnetaan iskelmistä, mutta läheisintä hänelle on jazz, ja hän laulaa sitä Erik Lindströmin Dream Teamissa ja Happy Swing Bandissa. Siltala tutustui jazziin lankonsa suuren levykokoelman välityksellä ollessaan lapsenpiikana sisarensa perheessä 1940-luvulla, ja erityisesti hän on muistellut ihastuneensa Artie Shawn esityksiin sekä samoihin aikoihin elokuvateattereissa pyörineeseen Glenn Milleristä kertoneeseen elokuvaan.


title: Helena Siltala

text: Siltala työskenteli myöhemmin mainostoimiston valokuvalaboratoriossa. Hän oli naimisissa muusikko Rolf Kronqvistin (k. 2002) kanssa, ja heillä on kaksi tytärtä.


title: Luovuustekniikka

text: Luovuustekniikat ovat ideoinnin ja ongelmanratkaisun, esimerkiksi tuotekehitystoiminnan tueksi kehitettyjä työmenetelmiä. Kuten teknisessä lähestymistavassa yleensäkin niin luovuustekniikoiden taustalla ei ole kovin syvällistä itse luovuuskäsitteen tarkastelua vaan luovuustekniikat ovat hyvin käytännönläheisiä. Niiden yleisenä periaatteena on saada jonkin asian käsitykset pois normaaleista olettamuksista ideana, että ongelmien ratkaisu saattaa olla oletetun ratkaisujoukon ulkopuolella. Luovuustekniikat ovat menetelmiä, joiden avulla voidaan saada aikaan nokkelia oivalluksia perinteisten ratkaisujen sijaan. Luovuustekniikoita tai -menetelmiä käytetään joko yksin tai ryhmissä. Nykyisin puhutaan usein innovatiivisuudesta, kun tavoitteena on pyrkiä saattamaan ideoita käytännön tasolle. Innovatiivisuus on siis käytännön tuotteina ja ilmiöinä toteutuvaa luovuutta


title: Luovuustekniikka

text: Luovassa ongelmanratkaisussa yhdistetään tietoja ja asioita niin, että tulos on tekijälleen uusi. Se edellyttää luovia ajattelutapoja ja asenteita sekä erityisiä kykyjä ja taitoja. Luova ongelmanratkaisu on prosessi, johon kuuluu ongelman tai parannusmahdollisuuden huomaaminen, siihen liittyvien tosiasioiden, näkemysten ja tavoitteiden tunnistaminen, sekä lähestymistapojen ja ideoiden tuottaminen, ideoiden arvioiminen, valitseminen ja toteuttaminen.


title: Luovuustekniikka

text: Luovan ongelmanratkaisuprosessin välttämätön ehto on kaikkien ryhmän jäsenten positiivinen asenne, asioiden ja ideoiden tasavertainen käsittely ja ongelmien näkeminen haasteina, sekä ongelmanratkaisuun sitoutuminen.


title: Luovuustekniikka

text: Positiivinen asenne ilmenee ideoiden myönteisenä käsittelynä. Puutteiden esittäminen on rakentavaa, esimerkiksi 3+ ja Miten -tekniikka. Myönteisyys tekee ideoinnista miellyttävää, ja osoittaa ryhmälle, mikä ideassa on hyvää ja mistä suunnasta löytyy lisää hyviä ideoita.


title: Luovuustekniikka

text: Luovuustekniikoita käytetään elinkeinoelämässä, kun halutaan kehittää organisaatiota, tuotteita tai tuotteen markkinointistrategioita.


title: Luovuustekniikka

text: Luovuustekniikoita ovat:


title: Luovuustekniikka

text: Luovuusmenetelmien menestyminen perustuu niiden tuloksellisuuteen.


title: Ghuridit

text: Ghuridit olivat keskiaikainen dynastia, joka hallitsi laajoja alueita Aasian eteläosissa nykyisen Iranin, Afganistanin, Intian ja Pakistanin alueella suunnilleen vuosina 1150/1511-1215. Ghuridit olivat lähtöisin nykyisen Afganistanin Ghurin alueelta ja he olivat alun perin edeltäjiensä ghazvanidien vasalleja, kunnes he käänsivät voimasuhteet päälaelleen vuonna 1150/1151. Myöhemmin he laajensivat alueitaan huomattavasti seldžukkienvaltakunnan romahtaessa syntyneessä valtatyhjiössä. Lopulta ghuridit itse päätyivät osaksi Khorasmian šaahin valtakuntaa. Uskonnoltaan ghuridit olivat sunnimuslimeita. Heidän hovinsa kieli oli persia tai jokin muu ehkä nykyisin jo hävinnyt iranilainen kieli.


title: Ghuridit

text: Ghuridien omien kertomustensa mukaan he polveutuivat Persian muinaisista hallitsijoista ja islamin leviämisen ajan arabialaisista sankareista, mutta todellisuudessa he lienevät polveutuneet paikallisesta väestöstä. Afganistanissa sijaitsevan Ghurin asukkaat olivat olleet puolestaan vielä melko hiljattain pakanallisia. Vielä ghaznavidihallitsija Mahmud Ghaznilainen oli tehnyt heitä vastaan sotaretkiä 1000-luvun alussa. Ghaznavidit olivat alkaneet ensimmäisten joukossa käyttää arvonimeä sulttaani ja Ghurin alueen hallitsijasuvusta eli myöhemmistä ghurideista tuli heidän vasallejaan. Ghaznavidien ja ghuridien valtasuhde kääntyi päälaelleen sulttaani Bahmar Šahin sekaannuttua vasalliensa sisäisiin kiistoihin. Bahram myrkytti hoviinsa saapuneen ghuridiprinssin ja surmasi tämän veljen Siaf al-Dinin. Kolmas veli 'Ala al-Din Husain marssi joukkoineen vastauksena veljiensä kohtaloon kohti ghaznavidien pääkaupunki Ghaznia. Vuonna 1150/1151 hän otti ratkaisevan voiton ghaznavideista lähellä Kandaharia. Pian tämän jälkeen kukistui myös Ghazni, joka hävitettiin niin pahoin, että kaupunki ei enää toipunut entisiin mittoihinsa. 'Ala al-Din jäi myöhemmin seldžukkien vangiksi, jolloin Bahram saattoi vielä palata Ghazniin. Hänen valtakunnastaan oli kuitenkin jäljellä enää rippeet ja sen suurinta osaa hallitsivat ghuridit. Vuonna 1163 myös Ghazni menetettiin ghuzz-sotureille. Viimeinen ghaznavidisulttaani Kosrau Malik piti hallussaan Lahorea, jossa ghuridit ilmeisesti surmasivat hänet vuoden 1190 alussa.


title: Ghuridit

text: 'Ala al-Din Husain omaksui esimerkiksi ghaznavidien ja seldžukkien käyttämän tittelin sulttaani ja ghuridit pyrkivät levittäytymään seldžukkien alueille jo näiden valtakaudella. Suunnitelmat kariutuivat kuitenkin aluksi 'Ala al-Din Husainin kärsittyä tappion seldžukeille taistelussa vuonna 1152, jossa osa hänen turkkilaisesta ratsuväestään siirtyi vihollisen puolelle. Seldžukit romahtivat kuitenkin lopulta toisesta syystä. Ghaznavidien entisille alueille oli alkanut muuttaa ghuzz- tai oghuzz-nimillä tunnettuja turkkilaisia paimentolaisia, jotka seldžukeista poiketen olivat säilyttäneet perinteiset paimentolaiset elintapansa. Seldžukkisulttaani Ahmad Sandžar päätti alistaa ghuzz-turkkilaiset, mutta nämä voittivat seldžukkien armeijan vuonna 1153 ja itse sulttaani jäi heidän vangikseen. Tappiota seurasi seldžukkivallan romahdus Iranin ylängöllä.


title: Ghuridit

text: Syntyi valtatyhjiö, jota pääkaupunkiinsa Firuzkuhiin palannut 'Ala al-Din Husain alkoi täyttää valtaamalla entisiä seldžukkien alueita Khorasanissa samalla, kun hänen veljensä laajensi valtakuntaa Bamejanista käsin Turkestaniin. Ghuridien kolmas sukuhaara asettui lopulta Ghazniin, joka vallattiin ghuzz-sotureilta vuonna 1173/1774. Ghazni oli myöhemmin Intian jokitasangolle suuntautuneiden valloitusretkien tukikohta.


title: Ghuridit

text: Ghuridit eivät olleet ainoita oman valtansa kasvattajia seldžukkien romahdettua. Khorasmian šaahit olivat turkkilaistaustaisia ja he käyttivät vanhaa iranilaista šaahin titteliä. Ghuridit ja Khorasmian šaahit kilpailivat Iranin ylängön hallinnasta. Ghuridien resurssit käydä sotaa olivat pienemmät, mutta heitä suojasi Hindukušin maantiede, minkä lisäksi he käyttivät hyväkseen Khorasmian sisäisiä valtakamppailuja. Ghuridien itärajalla heitä uhkasi samoin turkkilaistaustainen Karakhitai-valtakunta. Keskittyäkseen etelään Ghuridien sulttaanien tuli ostaa kalliilla rauha selustaansa tällä suunnalla.


title: Ghuridit

text: 1190-luvulla ghuridit olivat vallanneet suuret osat Pohjois-Intian tasangosta ja suuri osa Khorasanin kaupungeista tunnusti heidän yliherruutensa. Valtakunnan suurimittainen laajentuminen koetteli kuitenkin myös ghuridien voimavaroja. Sulttaani Mu'izz al-Din Muhammad al-Sam soti Khorasmian šaahi 'Ala al-Din Muhammadia vastaan, joka oli yrittänyt vallata Khorasanin hyödyntäen paikallisen väestön ja ghuridien välisiä ristiriitoja. Hänet kuitenkin lyötiin Heratissa ja sulttaani ajoi hänet joukkoineen Khorasmiaan saakka. Šaahi avasi Araljärven patovallit, mikä tulvi järven suistoalueen. Mu'izz al-Din päätti palata joukkoineen Amudarjaa pitkin takaisin Hindukušin alueelle, mutta matkalla heidän armeijansa tuhoutui šaahin liittolaisten karakhitaiden hyökkäyksessä nykyisen Pohjois-Afganistanin Andkhoissa vuonna 1204. Khorasan menetettiin Heratia lukuun ottamatta Khorasmialle ja vuosikymmen tappion jälkeen ghuridien valtakunta hajosi. Suvun eri jäsenet alkoivat hallita omia alueitaan itsenäisesti, kun viimeinen ghurideja yhdessä pitänyt sulttaani Mu'izz al-Din murhattiin Intiassa vuonna 1206. Eri ghuridihallitsijat taistelivat keskenään ja yksi heistä kutsui lopulta avukseen Khorasmian joukot vuonna 1206/1207. Ghurideista tuli šaahien vasalli ja khorasmialaiset hankkiutuivat eroon Firuzkuhin viimeisestä ghuridihallitsijasta vuonna 1215.


title: Ghuridit

text: Ghuridien käyttämä kieli poikkesi aiempien ghaznavidien hovin käyttämästä persian kielestä. Ghuridien kieli lienee ollut joko toinen persian kielen muoto, tai kokonaan oma ja sittemmin hävinnyt Hindukušin iranilainen kieli. Ghuridit olivat sunnalaisia ja he pitivät esimerkiksi Khorasmian šaaheista poiketen yllä hyviä välejä kalifiin. Ghuridien sunnalaisuus korostui etenkin, kun heitä verrattiin pakanallisina pidettyihin turkkilaisiin.


title: Ghuridit

text: Edeltäjistään ghaznavideista poiketen ghuridien hallintojärjestelmä perustui pitkälti klaaneihin ja suvun eri jäsenet hallitsivat omia alueitaan hyvin itsenäisesti.


title: Hamburger Börs

text: Hamburger Börs oli vuonna 1909 valmistunut jugendtyylinen hotellirakennus Turun kauppatorin laidalla. Sen suunnitteli Frithiof Strandell Kauppiaskadulla sijainneen hotellin laajennukseksi. Rakennuksessa oli noin 30 hotellihuonetta. Tontin sisäpihalla avattiin samalla Metropol-elokuvateatteri, joka rakennettiin pihan jugendtyyliseksi muutettuun tiiliseen varastorakennukseen Strandellin piirustusten mukaisesti. Elokuvateatteri toimi myöhemmin nimillä Lyyra V ja Rialto 1960-luvulle asti.


title: Hamburger Börs

text: Oy Centrum Ab myi kiinteistön Turun osuuskaupalle vuonna 1942, ja osuuskauppa pohti pitkään tontin tehokkaampaa hyödyntämistä. Saneerausta alettiin suunnitella tarkemmin 1970-luvulla. Sekä museovirasto että Turun museolautakunta halusivat suojella rakennuksen. Purkusuunnitelma julkistettiin 1976, ja se aiheutti mediassa valtakunnallista huomiota. Rakennuksen suojeluntarpeesta oli eriäviä mielipiteitä, ja muun muassa Turun taidemuseon intendentti Erik Bergh sanoi, että rakennus ei ollenkaan sovi ympäristöönsä, joten sen voi purkaa.


title: Hamburger Börs

text: Valtuustossa purkuhanke hyväksyttiin. Purkamista vastustivat SKDL:n ja museolautakunnan lisäksi Turun ja Porin läänin taidetoimikunta ja miljööpoliittinen yhdistys Enemmistö ry. Valtioneuvosto hylkäsi päätöksestä tehdyt valitukset joulukuussa 1976, joten purkaminen saattoi alkaa. Vaikka Port Arthurin suojelu oli saanut kansalaisaktivismin hereille, Hamburger Börs sai turkulaiset ensi kertaa osoittamaan mieltä rakennuksen purkamista vastaan. Purkaminen aloitettiin mielenilmauksista huolimatta, ja uusi hotellirakennus valmistui vuonna 1979.


title: Hamburger Börs

text: Kauppiaskadulla sijainnut vanha 14 huoneen hotellirakennus säästettiin, ja se paalutettiin uudestaan vuonna 2003. Samalla sen julkisivuun palautettiin Strandellin piirustuksissa esiintyneitä elementtejä, ja rakennuksen seinässä vuodesta 1894 asti ollut Hampurin vaakuna maalattiin takaisin näkyviin. Tämä rakennus oli alun perin 1830-luvulla rakennettu kaksikerroksinen kivitalo, joka oli korotettu kerroksella ja muutettu jugend-ulkoasuun vuosina 1903–1904 Strandellin tekemän suunnitelman mukaisesti. Rakennuksen lasimaalaukset suunnitteli saksalainen Willy Baer.


title: Laukaan seurakunta

text: Laukaan seurakunta kuuluu Lapuan hiippakuntaan ja Jyväskylän rovastikuntaan. Seurakuntalaisia oli vuoden 2015 lopussa 14 874, mikä on noin 79 prosenttia kunnan väkiluvusta. Laukaasta tuli itsenäinen seurakunta vuonna 1593, kun se itsenäistyi Rautalammin pitäjästä. Laukaan emäseurakuntaan kuului aikanaan laaja alue nykyistä Jyväs- ja Ääneseutua. Seurakunta on jaettu alueellisesti Pohjois-Laukaan, Vihtavuori-Leppäveden ja Lievestuoreen seurakuntapiireihin. Kirkkoherrana toimii vuodesta 2015 alkaen Harri Romar.


title: Thomas Pennant

text: Thomas Pennant (14. kesäkuuta 1726 Whitford, Flintshire – 16. joulukuuta 1798 Whitford, Flintshire) oli walesilainen luonnontieteilijä ja antikvaari.


title: Thomas Pennant

text: Pennantin suku oli walesilaista alempaa aatelia Whitfordin pitäjästä. Suvulla oli vaatimaton 1600-luvulla rakennettu kartano Bychtonissa. 1724 Thomasin isä David Pennant peri lähellä sijainneen Downingin tilan serkultaan, mikä kohensi huomattavasti suvun asemaa. Downing Hallista, jossa Thomas syntyi, tuli Pennantien vakituinen asuinpaikka. Thomasin äiti oli Arabella Mytton.


title: Thomas Pennant

text: Thomas Pennant kävi Wrexhamin alkeiskoulua ennen muuttoa Thoas Croftin kouluun Fulhamiin 1740. 1744 hän pääsi Queen's Collegeen Oxfordiin, josta hän myöhemmin meni Oriel Collegeen. Kuten monet varakkaasta suvusta lähtöisin olleet opiskelijat ei Pennantkaan suorittanut loppututkintoa. 1771 hänen työnsä eläintieteilijänä kuitenkin palkittiin kunniamaininnalla.


title: Thomas Pennant

text: 12-vuotiaana Pennant menetti sydämensä luonnontieteille tutustuttuaan Francis Willughbyn teokseen "Ornithology". Retki Cornwalliin 1746–1747, missä hän tapasi luonnontieteilijän ja antikvaarin William Borlasen, herätti mielenkiinnon mineraaleihin ja fossiileihin, jotka muodostivat hänen pääasiallisen tutkimuskohteensa 1750-luvulla.


title: Thomas Pennant

text: Carolus Linnaeuksen esityksestä hänet äänestettiin "Kungl. Vetenskapssocieteten i Uppsala" seuran jäseneksi. 1766 hän julkaisi ensimmäisen osan teoksestaan "British Zoology". Teosta valmistellessaan hän vieraili manner-Euroopassa, tutustuen muun muassa Voltaireen, Halleriin, Buffoniin ja Peter Simon Pallasiin.


title: Thomas Pennant

text: 1767 hänet äänestettiin Royal Societyn jäseneksi. 1771 julkaistiin hänen teoksensa "Synopsis of Quadrupeds". Saman vuoden lopulla hän julkaisi kirjan "A Tour in Scotland in 1769", josta tuli merkittävä myyntimenestys. 1774 hän julkaisi toisen kirjan matkoistaan Skotlannissa, nyt 2-osaisena. 1778 hän julkaisi kirjan "Tour in Wales", jota seurasi "Journey to Snowdon" 1781–1783.


title: Thomas Pennant

text: Pennant työllisti täyspäiväisesti taiteilija Moses Griffithin, joka kuvitti pääosan Pennantin kirjoista. Taiteilija John Ingleby teki myös runsaasti kuvituksia Pennantin teoksiin.


title: Thomas Pennant

text: 1782 hän julkaisi kirjan "Journey from Chester to London" ja 1785–1787 "Arctic Zoology". 1790 ilmestyi hänen "Account of London", josta otettiin useita painoksia, ja 3 vuotta myöhemmin hän julkaisi omaelämäkertansa "Literary Life of the late T. Pennant". Vielä vanhoilla päivillään hän julkaisi 2-osaisen "Outlines of the Globe", jotka ilmestyivät 1798. Kolmannen ja neljännen osan julkaisi hänen poikansa David Pennant 1800. Hän kirjoitti myös useita vaatimattomampia teoksia, joista osa julkaistiin hänen kuolemansa jälkeen.


title: Thomas Pennant

text: Thomas Pennant nimesi lukuisia eläinlajeja, muun muassa kyhmysorsan.


title: John Kennedy Toole

text: John Kennedy Toole (17. joulukuuta 1937 – 26. maaliskuuta 1969) oli yhdysvaltalainen kirjailija, joka asui New Orleansissa, Louisianassa.


title: John Kennedy Toole

text: Toole ei lukuisista yrityksistä huolimatta saanut teoksiaan julkaistua elinaikanaan, vaan hän ajautui itsemurhaan vuonna 1969. Hänen tunnetuin teoksensa on "Typerysten salaliitto", joka ilmestyi vuonna 1980 Toolen äidin vietyä käsikirjoituksen kirjailija Walker Percylle. Percy huolehti käsikirjoituksen läpimenosta kustantajalle.


title: John Kennedy Toole

text: Toolelle myönnettiin vuonna 1981 postuumisti Pulitzer-palkinto. Hänen toinen tunnettu romaaninsa on nimeltään "Neonraamattu" (1989).


title: Superkondensaattori

text: Superkondensaattori on kondensaattori, johon voidaan varastoida poikkeuksellisen suuri määrä energiaa, eli saavutetaan korkea energiatiheys verrattuna tavallisiin kondensaattoreihin. Yksinkertaistettuna superkondensaattori on kondensaattori, jonka elektrodien pinta-alaa on kasvatettu suuren varauskyvyn saamiseksi. Superkondensaattori eroaa käyttöominaisuuksiltaan muista kondensaattoreista erityisesti epätyypillisen korkean sisäisen resistanssin vuoksi.


title: Superkondensaattori

text: Superkondensaattori saattaa muodostua merkittäväksi osaksi sähköautojen tekniikkaa, koska se kaupallisesti toteutuessaan mahdollistaa sähköenergian varastoinnin pienempään tilaan kuin nykyiset akkutekniikat ja mahdollistaisi minuuteissa tapahtuvan latauksen, kun nykyakuilla lataus kestää tunteja. Sähköautojen valmistaja ZENN on investoinut merkittävästi EEStor-yhtiöön, joka kehittää superkondensaattoritekniikkaa.


title: Superkondensaattori

text: Sähköinen energia on varastoitu superkondensaattoreihin kahden varastointiperiaatteen mukaan: muuttumattoman kaksikerroksisen kapasitanssin sekä sähkökemiallisen pseudokapasitanssin. Näiden kahdentyyppisen kapasitanssin jakautuminen riippuu aineesta sekä elektrodien rakenteesta. On olemassa kolme erityyppistä superkapasiteettia varastointiperiaatteisiin perustuen:


title: Superkondensaattori

text: Superkondensaattorin elektrodit ovat kauttaaltaan ohuita kerroksia, jotka ovat päällystettyjä ja jotka ovat sähköisesti yhdistettyjä johtavaan, metalliseen virranottimeen. Elektrodeilla pitää olla hyvä sähkönjohtavuus, korkea lämmönkesto, kemiallinen stabiilius, korroosionkesto ja suuri pinta-ala suhteessa määrään ja massaan. Muita vaatimuksia ovat ympäristöystävällisyys ja matala hinta.


title: Superkondensaattori

text: Tuplakerroksen määrä ja superkondensaattoriin varastoitu yksikköjännite pseudokapasitanssissa ovat pääosin elektrodin pinnan toimintoja. Siksi superkondensaattorin elektrodit on tyypillisesti valmistettu huokoisesta, sienimäisestä materiaalista, jolla on erittäin suuri pinta-ala, kuten aktiivihiilestä. Lisäksi elektrodimateriaalin kyky suorittaa faradisia varauksen siirtoja tehostaa kokonaiskapasitanssia.


title: Superkondensaattori

text: Yleisesti, mitä pienempiä elektrodin huokoset ovat, sitä suurempia ovat kapasitanssi ja energiatiheys. Kuitenkin pienemmät huokoset lisäävät vastaavaa sarjaresistanssia ja pienentävät tehotiheyttä. Sovellukset, joissa kulkee korkea sähkövirta vaativat suuremmat huokoset ja pienempiä sisäisiä häviöitä, kun korkean energiatiheyden sovelluksissa tarvitaan pieniä huokosia.


title: Superkondensaattori

text: Yleisimmin superkondensaattoreissa käytetty elektrodimateriaali on hiili useissa allotrooppisissa muodoissaan. Hiilipohjaiset elektrodit esiintyvät pääasiassa staattisessa kapasitanssissa, vaikka voi ilmetä myös pieni määrä pseudokapasitanssia riippuen huokoskoosta. Hiilen huokosten koot vaihtelevat mikroporeista (<2nm) mesoporeisiin (2-50nm) . Ainoastaan mikroporeet edistävät pseudokapasitanssia.


title: Superkondensaattori

text: Aktiivihiili (AC) oli ensimmäinen EDLC elektrodeille valittu aine. Vaikka sen sähköinen johtokyky on 0.003% siitä, mitä metalleilla on, se on superkondensaattoreja varten tarpeeksi.


title: Superkondensaattori

text: Aktiivihiili on erityisen huokoinen hiilen muoto, jolla on spesifinen pinta-ala. Tyypillinen likiarvo on, että 1 grammalla on 1 000-3 000 neliömetrin pinta-ala.


title: Superkondensaattori

text: Kiinteä aktiivihiili (CAC) on eniten superkondensaattoreille käytetty elektrodiaine ja se saattaa olla halvempi kuin muut hiilijohdannaiset. Se on tuotettu aktiivihiilijauhosta, jotka on puristettu haluttuun muotoon, muodostaen tukkeuman laajaan huokosjakaumaan.


title: Superkondensaattori

text: Aktiivihiilikuidut (ACF) on tuotettu aktiivihiilestä ja ovat tyypillisesti halkaisijaltaan 10 μm. Niillä voi olla mikrohuokosia erittäin kapealla huokosjakaumalla, jota pystytään vaivattomasti kontrolloimaan. Aktiivihiilikuidun pinta-ala kudottuna tekstiilinä on noin 2 500𝑚2/𝑔. Aktiivihiilikuitujen elektrodien etuna on alhainen sähköinen vastustuskyky pitkin lävistäjää ja hyvä kontakti kerääjään. Niin kuin aktiivihiilelle, myös aktiivihiilikuidun elektrodeille ilmenee pääsääntöisesti kaksikerros kapasitanssi pienellä määrällä pseudokapasitanssia niiden mikrohuokosten kautta.


title: Superkondensaattori

text: Hiiliaerogeeli on erittäin huokoista, synteettistä, ultrakevyttä materiaalia, joka on johdettu orgaanisesta geelistä, jossa geelin nestemäinen komponentti on korvattu kaasulla ja jäljelle jää säikeinen silikaattirakenne.


title: Superkondensaattori

text: Aerogeelielektrodit valmistetaan resorsinoliformaldehydin aerogeelin protolyysilla ja niiden johtavuus on parempi kuin useimpien aktiivihiilten. Aerogeelielektrodit mahdollistavat ohuet ja mekaanisesti vakaat, muutaman sadan mikrometrin paksuiset elektrodit, jotka ovat huokoskooltaan yhtenäisiä. Aerogeelielektrodit antavat mekaanista- ja tärinävakautta hankalien ympäristöjen superkondensaattoreille.


title: Superkondensaattori

text: Tutkijat ovat luoneet hiiliaerogeelielektrodin, jonka gravimetrinen tiheys on n. 400–1200m2/g ja tilavuuden kapasitanssi on 104 F/cm3. Tästä saadaan energiatiheys 325 kJ/kg (90Wh/kg) ja tehotiheys 20 W/g.


title: Superkondensaattori

text: Standardiaerogeelielektrodeilla on pääasiassa kaksikerroksinen kapasitanssi. Aerogeelielektrodit, jotka sisältävät komposiittimateriaalia voivat lisätä pseudokapasitanssia suuresti.


title: Superkondensaattori

text: Karbidijohdannainen hiili on joukko hiilimateriaaleja, jotka on johdettu karbidin esiasteista, kuten kaksiosaisesta silikonikarbidista tai titaniumkarbidista ja jotka on puhdistettu hiileksi fysikaalisilla tai kemiallisilla prosesseilla.


title: Superkondensaattori

text: Karbidijohdannaiset hiilet voivat ilmentää suuria pinta-alueita ja muuttuvia huokosten halkaisijoita, joilla maksimoidaan ionien sulkeutuminen, mikä puolestaan kasvattaa pseudokapasitanssia johtuen faradisten H molekyylien absorptiosta. Karbidijohdannaisten hiilten huokosrakenne tarjoaa niille jopa 75 prosenttia korkeamman energiatiheyden kuin perinteisillä aktivoiduilla hiilillä.


title: Superkondensaattori

text: Vuonna 2015, karbidijohdannaisiin hiiliin perustuneet superkondensaattorit pystyivät tuottamaan 10,1 Wh/kg energiatiheyden, 3 500 F kapasitanssin ja yli miljoona lataus/purku sykliä.


title: Superkondensaattori

text: Grafeeni on yhden atomin paksuinen grafiittilevy, jossa atomit ovat järjestäytyneet heksagoniseen kaavaan. Grafeenia kutsutaan myös nanokomposiittipaperiksi . Grafeenille voidaan määrittää pinta-ala, joka voi tarjota kapasitanssille jopa 550 F/g teoreettisen arvon. Grafeenin etu aktivoituihin hiiliin nähden on sen korkeampi sähkönjohtokyky.


title: Superkondensaattori

text: Yksi sovellusmuoto on grafeenipohjainen superkondensaattori, jossa käytetään limittäin pinottuja ja kaareutuneita grafeenilevyjä muodostaen saavutettavia ja kastuvia (engl. wettable) mesohuokosia. Ionisoidut elektrolyytit pystyvät hyödyntämään tällaisia huokosia 4.0V saakka. 85.6 Wh/kg (308 kJ/kg) energiatiheys saavutetaan tällöin huoneen lämmössä, mikä vastaa perinteistä nikkelimetallihydridiakkua, mutta saavutettava tehotiheys on tällöin 100- 1000 kertaa suurempi.


title: Superkondensaattori

text: Grafeenin kaksiulotteinen rakenne helpottaa sen lataamista ja latauksen purkautumista. Vertikaalisissa levyissä varauksen kuljettajat pystyvät nopeasti liikkumaan elektrodin syvempään rakenteeseen tai sieltä pois, mikä kasvattaa sähkövirran suuruutta. Tällaiset kondensaattorit ovat soveltuvia 100/120 hertsin suodattimien sovelluksiin, joihin taas hiilipohjaiset superkondensaattorit eivät sovellu.


title: Superkondensaattori

text: Hiilinanoputket ovat hiilimolekyylejä, joilla on sylinterimäinen nanorakenne. Ne ovat rakenteeltaan onttoja ja niiden seinät muodostuvat yhden atomin paksuisista grafeenilevyistä. Nämä levyt asettuvat tarkkaan, diskreettiin kulmaan, josta puhutaan myös kiraalisena kulmana. Kiraalinen kulma ja säde kontrolloivat eri ominaisuuksia, kuten sähkönjohtavuutta, elektrolyyttien kastumista ja ionien absorboitumista. Nanoputket voidaan luokitella yksi- tai moniseinäisiin nanoputkiin. Jälkimmäinen muodostuu yhdestä tai useammasta putkesta, jotka kapseloivat yksiseinäisen nanoputken muodostaen maatuskan tapaisen rakenteen. Yksiseinäisten nanoputkien halkaisija on suuruudeltaan yhdestä kolmeen nanometriä. Moniseinäisellä nanoputkella on paksummat koaksiaaliset seinät, joiden välissä 0.34 nanometrin välit.


title: Superkondensaattori

text: Nanoputket voivat kasvaa kerääjäsubstraatissa, esimerkiksi silikonilevyssä. Tyypillinen pituus on tällöin 20-100 mikrometriä. Hiilinanoputket voivat myös merkittävästi parantaa kondensaattorin tehoa niiden kastuvan pinnan ja suuren johtavuuden ansiosta.


title: Superkondensaattori

text: Ionikoon ja elektrodi-elektrolyytin kastuvuuden on tutkittu vaikuttavan merkittävästi sähkökemialliseen käyttäytymiseen. Niiden on tutkittu vaikuttavan myös joustaviin yksiseinäisiin hiilinanoputkiin perustuvissa superkondensaattoreissa, joissa erilaisissa yksimolaarisissa vesipohjaisissa elektrolyyteissä oli eri anioneja ja kationeja. Empiiriset tutkimukset ovat myös osoittaneet, että joustavien superkondensaattorien elektrodien väliin tulisi kohdistaa riittävästi painetta vesipohjaisen elektrolyytin tehostamiseksi.


title: Superkondensaattori

text: Pseudokapasitanssi syntyy faradisten elektrodireaktioiden kautta. Pseudokapasitanssia on aina myös hiilestä valmistetuissa kaksoiskerroselektrodeissa, mutta sen määrä on suhteellisen alhainen. Kaikille pseudokondensaattorielektrodeille on muodostunut myös kaksoiskerroskapasitanssia.


title: Superkondensaattori

text: Siirtymämetallien jaksolliset ominaisuudet poikkeavat paikoin muista pääryhmistä, mikä mahdollistaa muun muassa korkean varaustiheyden. Korkea varaustiheys, eli atomin koon ja varauksen suhde, tekee siirtymämetalleista erittäin hyviä varauksen siirtäjiä. B. E. Conway tutki siirtymämetallioksidien elektrodeja, joiden pseudokapasitanssit olivat suuria. Tutkimus osoitti, että siirtymämetallien oksidit, mukaan lukien rutenium, iridium ja rauta, sekä sulfidit, kuten mangaani- ja titaanisulfidit, voivat synnyttää vahvoja faradisia elektronin siirtoreaktioita matalalla resistanssilla. Esimerkiksi ruteniumdioksidin ja rikkihappoelektrolyytin yhdistelmällä voidaan tuottaa 720 F/g kapasitanssi ja 26.7 Wh/kg energiatiheys


title: Superkondensaattori

text: Varaamisen tai varauksen purkautumisen jänniteväli on noin 1.2 V per elektrodi. Näiden elektrodien 720 F/g:n pseudokapasitanssi on noin 100 kertaa korkeampi kuin aktiivihiilielektrodeilla saavutettava kaksoiskerroskapasitanssi. Nämä siirtymämetallioksidielektrodit tarjoavat erinomaisen palautuvuuden, noin muutama satatuhatta sykliä. Rutenium on kuitenkin kallista ja 2.4 V:n jänniteikkuna tälle kondensaattorille rajoittaa niiden soveltuvuutta armeija- ja avaruussovelluksissa.


title: Superkondensaattori

text: Vuonna 2014 𝑅𝑢𝑂2 superkondensaattori saavutti 502.78 F/g:n ominaiskapasitanssin ja alueellisen 1.11 𝐹/𝑐𝑚2 kapasitanssin johtaen 39.28 Wh/kg energiatiheyteen ja 128.01 kW/kg tehotiheyteen yli 8 000:lla tasaiseen tahtiin pyörivällä syklillä. Kondensaattori ankkuroitiin grafeenivaahtoelektrodiin, joka oli peitetty pinnanmyötäisesti hybridiverkostolla, joka puolestaan koostui 𝑅𝑢𝑂2 nanohiukkasista ja ankkuroiduista hiilinanoputkista.


title: Superkondensaattori

text: Ruteniumoksideja halvempia raudan, vanadiinin, nikkelin sekä koboltin oksideja, on testattu vesipohjaisilla elektrolyyteillä, mutta mitään ei ole testattu niin paljon kuin mangaanidioksidia. Mikään näistä oksideista ei kuitenkaan ole kaupallisessa käytössä.


title: Superkondensaattori

text: Johtavat polymeerit ovat mekaanisesti heikkoja, mutta niiden korkea johtavuus tarjoaa alhaisen vastaavaan sarjaresistanssin ja suhteellisen korkean kapasitanssin. Tällaisia johtavia polymeerejä ovat esimerkiksi polyaniliini, polytiofeeni, polypyrroli sekä polyasetyleeni. Tällaisissa elektrodeissa myös käytetään sähkökemiallista anionien ja kationien lisäämistä ja poistamista elektrodeista. Johtavista polymeereistä koostuvat tai sillä päällystetyt elektrodit ovat kustannusten puolesta verrattavissa hiilielektrodeihin. Johtavat polymeerielektrodit kärsivät yleisesti rajoitetusta syklien vakaudesta.Toisaalta polyaseenielektrodit tarjoavat jopa 10 000 sykliä eli paljon enemmän kuin paristot.